Mo Talaraka na Nanuma Cala e Sabaya na Vuku ni Kalou | Vale ni Vakatawa Vulici\nNa Vale ni Vakatawa (iTabataba e Vulici) | June 2019\nWILIKA ENA VOSA Abua Acholi Afrikaans Aja Akha Albanian Altai Alur American Sign Language Amharic Amis Angolan Sign Language Arabic Argentinean Sign Language Armenian Armenian (West) Aukan Australian Sign Language Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bolivian Sign Language Boulou Brazilian Sign Language British Sign Language Bulgarian Cakchiquel (Western) Cambodian Catalan Cebuano Changana (Mozambique) Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuukese Chuvash Cibemba Cinyanja Colombian Sign Language Congolese Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Damara Dangme Danish Digor Douala Drehu Dutch Ecuadorian Sign Language Edo Efik English Esan Estonian Ewe Filipino Sign Language Finnish Finnish Sign Language Fon French French Sign Language Ga Garifuna Georgian German German Sign Language Gitonga Greek Greek Sign Language Greenlandic Guadeloupean Creole Guarani Guatemalan Sign Language Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Honduras Sign Language Hungarian Hungarian Sign Language Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Isoko Italian Italian Sign Language Japanese Japanese Sign Language Javanese Jula Kabiye Kabuverdianu Kachin Kamba Kannada Karen (S'gaw) Kazakh Kazakh (Arabic) Kekchi Kenyan Sign Language Khana Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Korean Korean Sign Language Krio Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Kyangonde Lahu Laotian Latvian Lenje Lhukonzo Lingala Lithuanian Lomwe Low German Luganda Lunda Luo Luvale Macedonian Macua Makhuwa-Meetto Malagasy Malawi Sign Language Malay Malayalam Maltese Mam Mambwe-Lungu Mapudungun Marathi Marshallese Mauritian Creole Maya Mazatec (Huautla) Mbunda Mexican Sign Language Mingrelian Mixe (North Central) Mixtec (Guerrero) Mizo Mongolian Moore Motu Mozambican Sign Language Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Nicaraguan Sign Language Niuean Norwegian Nyaneka Nyungwe Nzema Okpe Oromo Ossetian Otetela Palauan Panamanian Sign Language Pangasinan Papiamento (Curaçao) Paraguayan Sign Language Persian Peruvian Sign Language Pidgin (West Africa) Polish Polish Sign Language Ponapean Portuguese (Brazil) Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Romanian Sign Language Romany (Macedonia) Romany (Macedonia) Cyrillic Romany (Serbia) Romany (Southern Greece) Ronga Runyankore Russian Russian Sign Language Rutoro Salvadoran Sign Language Samoan Sangir Sango Saramaccan Sena Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Slovak Sign Language Slovenian Solomon Islands Pidgin South African Sign Language Spanish Spanish Sign Language Sranantongo Sunda Swahili Swahili (Congo) Swati Swedish Tagalog Tahitian Taiwanese Sign Language Tajiki Tamil Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Turkish Turkmen Tuvaluan Twi Tzeltal Tzotzil Uighur (Arabic) Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Venda Venezuelan Sign Language Vietnamese Wallisian Waray-Waray Wayuunaiki Welsh Wolaita Xhosa Yapese Yoruba Zambian Sign Language Zande Zapotec (Isthmus) Zimbabwe Sign Language Zulu vakaViti\nULUTAGA NI VULI 24\nMo Talaraka na Nanuma Cala e Sabaya na Vuku ni Kalou!\n“Keitou talaraka na nanuma cala kei na ka kece e vakacerecerei me sabaya na vuku ni Kalou.”—2 KOR. 10:5.\nSERE 124 Dina Tiko Ga\n1. Na cava na ivakasala i Paula vei ira na lotu vaKarisito lumuti?\n“NI KUA ni muria na ivakarau ni veika vakavuravura qo.” (Roma 12:2) Qori na nona ivakasala na yapositolo o Paula vei ira na lotu vaKarisito ena imatai ni senitiuri. Era yalataki ira vua na Kalou, era lumuti tale ga ena yalo tabu. Ia na cava e vakasalataki ira kina vakadodonu?—Roma 1:7.\n2-3. E saga vakacava o Setani meda talaidredre vei Jiova? Eda na talaraka vakacava na veika “sa vakawakana tu” ena noda vakasama?\n2 E kauai o Paula nira rawai eso na lotu vaKarisito ena rai cala kei na vuku ni vuravura e uqeta o Setani. (Efeso 4:17-19) Eda rawa tale ga ni rawai kina. E lewa tiko o Setani na vuravura qo, e levu gona na iwalewale e vakayagataka me veivakacalai kina. Kena ivakaraitaki, e rawa ni vakayagataka o Setani na noda dau via rogo meda talaidredre kina vei Jiova. E rawa tale ga ni vakayagataka na ka eda vulica ena noda isususu, e koronivuli, kei ira na noda ilala me rawai keda kina.\n3 Vakacava, e rawa nida talaraka na “veika sa vakawakana tu” ena noda vakasama? (2 Kor. 10:4) Qo na ka e vola o Paula: “Keitou talaraka na nanuma cala kei na ka kece e vakacerecerei me sabaya na vuku ni Kalou, keitou vakamalumalumutaka na nanuma kece me talairawarawa vei Karisito.” (2 Kor. 10:5) Kena ibalebale, eda rawa ni talaraka na rai cala ena veivuke i Jiova. Me vaka ga ni gaga e dua, na wainimate ena rawa ni vakaotia. E va tale ga qori na Vosa ni Kalou, ena vukei keda meda talaraka na rai cala e veivagagai ena vuravura i Setani.\n“VAKAVOUI NA NOMUNI VAKASAMA”\n4. Na veisau cava eda cakava nida mai kila na ka dina?\n4 Na gauna o mai kila kina na ka dina, vakasamataka mada na veisau o cakava mo rawa ni qaravi Jiova. Levu vei keda eda biuta tani na itovo ca. (1 Kor. 6:9-11) Eda marautaka vakalevu na veisau eda cakava ena veivuke i Jiova!\n5. Me vaka e cavuti ena Roma 12:2, na cava e rua na ka meda cakava?\n5 E sega ni yaco ga i keri na veisau. Ni bera nida papitaiso, eda muduka na ivalavala ca bibi eda dau cakava tu. Ia e vinakati meda sasaga tiko ga meda kua ni rawai tale ena noda itovo makawa. Eda na cakava vakacava? E kaya o Paula: “Ni kua ni muria na ivakarau ni veika vakavuravura qo, me veisautaki na nomuni itovo ni vakavoui na nomuni vakasama.” (Roma 12:2) E vinakati gona meda cakava e rua na ka. Dua, meda “kua ni muria” se rawai ena vuravura qo. Rua, me “veisautaki” na noda vakasama.\nVeisau se Vukici?\nNa vakasama cava e tiko ena vosa vaKirisi e vakadewataki me “veisautaki” ena Roma 12:2? Na veisau vakadua, me vaka ga na veisau ni banuve ina bebe. Kena ibalebale, ena vinakati me veisau na tamata e loma, okati kina na lomada, noda vakasama, kei na ka eda vinakata. Ia na cava e dusia na vosa vaKirisi e vakadewataki me “vukici” ena 2 Korinica 11:13-15? Na veisau ga ni keda irairai.\n6. Na cava eda vulica ena ka e tukuna o Jisu ena Maciu 12:43-45?\n6 Ni tukuna o Paula meda veisau, e sega ni kena ibalebale me veisau ga na keda irairai. Ia me veisau kece na noda itovo. (Raica na kato “ Veisau se Vukici?”) E bibi me veisautaki na noda vakasama, okati kina na lomada, noda rai, kei na ka eda dau vinakata. Meda taroga, ‘Niu dua na lotu vaKarisito, au sa veisau dina mai vu ni lomaqu se vakarairai ga?’ E bibi meda kila na kena duidui. E tukuna o Jisu na ka meda cakava ena Maciu 12:43-45. (Wilika.) Na cava eda vulica ena tikinivolatabu qori? Ke da cavuraka na rai cala, meda vakatawana sara ena rai i Jiova.\n“VAKAVOUI TIKO GA ENA IGU E LEWA NA NOMUNI VAKARAU NI VAKASAMA”\n7. Eda na veisautaka vakacava na lomada kei na noda vakasama?\n7 Vakacava e rawa ni veisau na igu e lewa na noda ivakarau ni vakasama? Io e rawa. E kaya na Vosa ni Kalou: “Moni qai vakavoui tiko ga ena igu e lewa na nomuni vakarau ni vakasama, ni dodonu moni tokara na tamata vou e buli me vaka na loma ni Kalou e vauci kina na yalodina kei na yalododonu.” (Efeso 4:23, 24) E dodonu gona meda veisautaka na lomada, ia e ka ni sasaga. Eda na sega wale ga ni vorata na gagadre ca se muduka na ka ca. E bibi meda veisautaka na ‘igu e lewa na ivakarau ni noda vakasama.’ Na cava e okati kina? Meda na veisautaka na ka eda vinakata, noda itovo, kei na inaki eda cakava kina e dua na ka. E vinakati tiko ga na sasaga.\n8-9. Eda kila vakacava ena nona ivakaraitaki e dua na tacida ni bibi meda veisau mai vu ni lomada?\n8 Meda raica mada na nona ivakaraitaki e dua na tacida tagane e dau voravora tu e liu, e daumateni. Ia e muduka nona itovo ca sa qai papitaiso. Qori e ivakadinadina levu vei ira ena nona itikotiko. Ni oti ga nona papitaiso, e sotava e dua na ituvaki e sega sara ga ni namaka. Ena dua na yakavi, e gole mai ena nona vale e dua na mateni qai vinakata me rau veivacu. E sega ni via cakava qori na tacida. Ia e qai vosavakacacataki Jiova na tagane qori, dua na ka nona cudru na tacida. E sega ni vosota rawa mani gole i tuba qai vaculaki koya. Na cava e cakava kina qori? Na iVolatabu e veisautaki koya me kua ni voravora na nona itovo, ia e sega ni veisautaka sara na tacida na igu e lewa na ivakarau ni nona vakasama. Kena ibalebale, ni se sega ni veisau mai vu ni lomana.\n9 E sasaga tiko ga na tacida qori me veisau. (Vkai. 24:16) E toso vinaka nira vukei koya na qase, mani dua sara na qase ni ivavakoso. Ni oti na soqoni ena dua na yakavi, e sotava tale na ituvaki vata ga a sotava e liu. E raica e dua na mateni ni sa vakarau vacuka e dua na qase ni ivavakoso ena yasa ni Vale ni Soqoni. Na cava e cakava na tacida? E sega ni cudru, e vosa ga vakayalovinaka vua, mani malumu nona cudru o mateni. Sa qai kauti koya i nodratou. Na cava sa veisau kina na ka e cakava na tacida qo? E veisautaka na igu e lewa na ivakarau ni nona vakasama. E vu sara ga mai lomana me veiyaloni, me yalomalumalumu tale ga. E lagiti ga kina o Jiova!\n10. Ena veisau vakacava na tamata e loma?\n10 E sega ni tutu ga sa veisau na tacida qori, dua na ka na sasaga e cakava. De dua ena vinakati tale ga meda ‘sasaga vagumatua’ me vica vata na yabaki. (2 Pita 1:5) Ena sega ni veisautaki keda na dede ni noda tiko ena dina. E vinakati na sasaga me rawa ni veisau na tamata e loma. Eda na cakava vakacava? Meda dikeva mada e tolu na sala.\nO NA VEISAUTAKA VAKACAVA NA IGU E LEWA NOMU VAKASAMA?\n11. Ena vukei keda vakacava na masu meda veisautaka na igu e lewa na noda vakasama?\n11 Na imatai ni sala, e bibi na masu. A masu tale ga na daunisame, e kaya: “Ni bulia na lomaqu me savasava, kemuni na Kalou, qai biuta e lomaqu e dua na yalo vou, na kena e tudei.” (Same 51:10) E bibi meda kila ni vinakati me veisau na igu e lewa na ivakarau ni noda vakasama qai kerei Jiova me vukei keda kina. Eda vakadeitaka vakacava ni na vukei keda o Jiova meda veisau? Ena vakayaloqaqataki keda na ka e yalataka vei ira na Isireli talaidredre ena gauna i Isikeli. E kaya: “Au na vakalomavatataki ira, au na tugana e lomadra e dua na yalo vou . . . au na solia vei ira na yalo malumu, [oya, o koya e muria totolo na veidusimaki ni Kalou].” (Isik. 11:19; vmr.) Na cava eda vulica? Ke tu vakarau o Jiova me vukei ira na Isireli mera veisau, ena tu vakarau tale ga ni vukei keda.\n12-13. (a) Me vaka e cavuti ena Same 119:59, na cava meda vakasamataka vakatitobu? (b) Na taro cava meda dikevi keda kina?\n12 Na ikarua ni sala, e bibi na vakasama vakatitobu. Nida wilika e veisiga na Vosa ni Kalou, e bibi me tiko tale ga na gauna meda dau vakasama kina vakatitobu me rawa nida kila na ka meda veisautaka ena noda vakasama kei na noda itovo. (Wilika Same 119:59; Iper. 4:12; Jeme. 1:25) E bibi meda kidava ke sa malele na lomada kei na noda vakasama ina vuku vakavuravura. Meda vakadinata tale ga ni tiko noda malumalumu da qai saga vakaukaua meda cavuraka laivi.\n13 Kena ivakaraitaki, mo taroga: ‘Se laurai tiko vei au na veiqati kei na vuvu?’ (1 Pita 2:1) ‘Au dau dokadoka ena vuku ni noqu isususu, rawaka vakavuli se vakailavo?’ (Vkai. 16:5) ‘Au dau beci ira na sega ni rawaka se o ira na kaitani?’ (Jeme. 2:2-4) ‘Au dau taleitaka na ka e tu ena vuravura i Setani?’ (1 Joni 2:15-17) ‘Au dau taleitaka na ka ni veivakamarautaki vakasisila qai voravora?’ (Same 97:10; 101:3; Emosi 5:15) Ni o sauma na taro qori, de dua o na kila na ka mo vakavinakataka. Nida talaraka na veika “sa vakawakana tu” e lomada, ena marau na Tamada vakalomalagi.—Same 19:14.\n14. Na cava e bibi kina meda digia na itokani vinaka?\n14 Na ikatolu ni sala oya meda digia na itokani vinaka. Meda nanuma tiko ni dau rawarawa sara meda muria nodra itovo na noda ilala. (Vkai. 13:20) Nida lai vuli se cakacaka, de dua eda na maliwai ira e sega ni vakalou na nodra rai. Ia eda na kunei ira na noda itokani vinaka ena gauna ni soqoni vaKarisito. Qori na vanua eda na uqeti kina “ena loloma kei na caka vinaka.”—Iper. 10:24, 25.\nMO “TUDEI ENA VAKABAUTA”\n15-16. E saga vakacava o Setani me veisautaka na noda vakasama?\n15 Dua na ka meda nanuma tiko oya ni o Setani e saga me veisautaka na noda vakasama. E vakayagataka na veimataqali ivakavuvuli me vakaleqa na ka dina eda sa kila ena Vosa ni Kalou.\n16 E se vakayagataka tiko ga nikua o Setani na taro vata ga a vakacalai Ivi kina ena were o Iteni: “E kaya sara ga na Kalou . . . ?” (Vkte. 3:1) Eda dau rogoca tale ga eso na taro va qori nikua e vakavuna meda vakatitiqa. Kena ivakaraitaki: ‘E vakatabuya sara ga na Kalou na veiwatini vakatagane se vakayalewa? E cata sara ga na Kalou mo marautaka na Kirisimasi kei na siganisucu? E vinakata sara ga na nomu Kalou mo kua ni tauri dra? E vinakata sara ga na Kalou dauloloma mo kua ni vakailala kei ira na wekamu era vakasivoi?’\n17. Na cava meda cakava ke da lomatarotarotaka na noda vakabauta? Me vaka e cavuti ena Kolosa 2:6, 7, ena yaga vakacava vei keda qori?\n17 E bibi meda vakadeitaka ni dina na ka eda vakabauta. Ke da lomatarotarotaka tiko ga eso na ka eda vakabauta, eda na rawa ni vakatitiqa. Qori ena veisautaka noda vakasama, lai voca sara noda vakabauta. Na cava gona meda cakava? E kaya na Vosa ni Kalou meda veisautaka na noda vakasama meda vakadeitaka ni “vinaka, e yaga, qai uasivi na loma ni Kalou.” (Roma 12:2) Ni wasoma na noda vuli, eda na vakadeitaka ni dina na ka eda vulica ena iVolatabu. Eda na vakadeitaka tale ga ni donu na ivakatagedegede i Jiova. Me vaka na vunikau e dei na wakana, eda na ‘tudei tale ga ena vakabauta.’—Wilika Kolosa 2:6, 7.\n18. Eda na qarauna vakacava na veivagagai ni vuravura i Setani?\n18 O cei ena vakataudeitaka na nomu vakabauta? O iko sara ga. Koya gona, mo vakavouya tiko ga na igu e lewa na ivakarau ni nomu vakasama. Masuti Jiova wasoma, kerea na nona yalo tabu. Dau vakasama vakatitobu, dikeva tiko ga na nomu vakasama kei na inaki ni ka o cakava. Digia na itokani vinaka, veimaliwai kei ira era na vukei iko mo veisautaka na nomu rai. Ni o cakava qori, o na sega ni vagagai ena vuravura i Setani, o na talaraka tale ga “na nanuma cala kei na ka kece e vakacerecerei me sabaya na vuku ni Kalou.”—2 Kor. 10:5.\nNa cava e rua na ka meda cakava e cavuti ena Roma 12:2?\nNa cava e tolu na ka meda cakava meda veisautaka kina na igu e lewa na noda vakasama?\nEda na muria vakacava na Kolosa 2:6, 7?\n^ para. 5 E dau lewa na noda vakasama kei na noda itovo na noda isususu, ivakarau vakavanua kei na ivakatagedegede ni vuli. De dua eda na liaca ni sa vakawakana ena noda bula eso na rai cala. Eda na vulica ena ulutaga qo na sala meda talaraka kina.\niMeli iMeli Mo Talaraka na Nanuma Cala e Sabaya na Vuku ni Kalou!\n“Qarauna de Dua e Tagavi Kemuni Bulabula”!\nMo Nuitaki Jiova ni o Lomabibi\nMeda Vukei Ira na Lomabibi\nQarauna na Baca Nei Setani\nWiliki Rawa e Dua na iVolavivigi Makawa\nText Sala me download kina na ka e tabaki NA VALE NI VAKATAWA (ITABATABA E VULICI) June 2019\niMeli iMeli NA VALE NI VAKATAWA (ITABATABA E VULICI) June 2019\nNA VALE NI VAKATAWA (ITABATABA E VULICI) June 2019


Wekaqu dina qai kequ meca tale. - Matavuvale Network\nWekaqu dina qai kequ meca tale.\nPosted by viliame nabobo on September 10, 2015 at 2:32pm in World Issues\nNi sa bula na lewe ni soqosoqo.Au via vakaraitaka ga yani e dua na noqu nanuma.E sa oti na macawa ni veivakalotutaki e na noqu koro ni vasu koya au a susu mai kina e na macawa sa oti.Sa qai tukuna mai e dua na vugoqu ni sa tukuni yalo e dua na turaga tavalequ dina dau vunau dede sara e na lotu wesele ni dau vakatevoro.Ka sa mani tukuna mai o koya na yacani ni tamata e a vakamatea ka wili tiko kina na yacai tuakaqu ka qase vei au e a mai kacivi nona bula e na Janueri e na yabaki qo.Au sa cudru vakalevu kau sa nanuma meu yaco ga qo yani I Viti meu sa la'ki tarogi tavalequ mada.Na cava na nomuni nanuma au kerea mo ni soli vakasama mai.\nPermalink Reply by Inoke Raikadroka on September 11, 2015 at 7:09am\nVinaka na wekaqu.Mo gole i na koro ka drau laki veitalanoa.Tukuna vua ni sega ni rawa ni qarava e rua na turaga.Na tevoro e vaksesei koya tu ga,ka me dua na i vakadinadina ni o koya e veivakamatei.E da na vakasevalaiva na tevoro e na Masu kei na Vosa ni Kalou.Na Kalou duadua ga e na vakatulewa.Loloma ka daru veitaratara.\nPermalink Reply by viliame nabobo on September 13, 2015 at 11:11am\nVinaka vakalevu na I talatala.\nPermalink Reply by 46664 on September 13, 2015 at 7:18pm\nNi bula saka na wekaqu. Vinaka vakalevu nomuni biuta mai na ulutaga qoka me da vei wasei kina. Noqu nanuma la:\nSa solia ko Jiova, sa kauta tani tale ko Jiova.\nMatai, qo ga na vanua me yavutaki kina nomu bula. Nomu cudruvaki tavalemu tiko qori, sa vakaraitaka ni sa rawai Kemuni na meca. Nona cakacaka na vu ni ca, o ya meda veicacati, da veivala, da laba kei na vuqa tale na vei ka ca. Kena i karua, eda sega ni kila na dina ni vaka tevoro. Qo na ka e okati keda kece na i Taukei – sega ni dua na vanua se koro e vo. Na I talanoa ni vakatevoro e sa cawiri tu ga. Io sega vakadua ni dua me vaka dinadina taka. Au sega ni kaya ni sega ni caka tiko, au kaya ga ni sega na kena i vakadinadina. Lomani tavalemu qori. Masulaki koya. Kua ni sevaki koya se via vaqara na sala mo cudruvi koya kina se mani vacuki koya. Baleta kevaka drau na vivala se veisevaki – sa qaqa dina na vuni ca !!.\nPermalink Reply by viliame nabobo on September 13, 2015 at 8:07pm\nIsa vinaka sara vakalevu Mr 4664.Au sa vakasamataka tiko meu vosoti koya baleta ni keirau se veiwekani vakadede sara mai.E a tukuni ga mai vei au ni a voleka ni ra buturaki koya e so na wekai tinaqu e na gauna e sa cavuta kina o koya na yacadra na tamata e a vakamatea.Io sa au na vosoti tavalequ tu mada ga qai laiva ga vua na kalou me sauma vua.\nPermalink Reply by 46664 on September 14, 2015 at 11:35am\nNa leqa levu duadua ni vakatevoro, e sega na kena i vakadinadina - me vaka au tukuna tiko. Au dau sevaka saraga me dau tukuni vei au ni a bale e dua na wekaqu ena vuku liga ca. Sa levu na wekaqu era sa leqa qai beitaki kina na vaka tevoro. Na Kalou e sa kauti tuakamu lesu kina vanua ga sa varautaka tu.Kevaka e da sa tukuna ni sa mate e dua e na vuku ni liga ca, o ya eda sa laveta cake na tevoro. Sa qaqa o koya. Io me vaka ga au sa tukuna e liu, Sa solia ko Jiova sa kauta tani tale Ko Jiova. Ni yalo vakacegu ka mo ni kalougata tiko e na siga e dai.\nPermalink Reply by viliame nabobo on September 14, 2015 at 11:43am\nVinaka Mr 4664.\nPermalink Reply by Ratu Jonetani Tavadroka on September 21, 2015 at 1:56am\nNi sa bula vinaka na wekaqu au via vakaraitaka na noqu nanuma ena ulutaga mai cake. Nai tovo ni vakabauta na caka2 buto2 ka warumisa kevaka era vakaitavitaki ira kina na i tala2 ni Lotu, Ni sa vatuoya ena rawa2 sara vua veiira nai vakatutuvakalotu,tala2 ect, era vakaisulu vula2 vutika ni sipi ia e lomadra me vaka na oliva dau kata.ena rawa ni vakayacora na lomadra ni vakarusai kina yago veiira na wekadra voleka dina.Nira lewena tiko nai soqo2 ni lotu era sa wili tu me nona, kara sega ni dua nai sasabai sema kina vua na vuni rarama Dina na Kalou Levu o Jiova kevaka sara eda na masu2 tiko vakagugumatua ena tagutuvi ka sogoti tiko mai nai vadi keina ravu2 ka draki2ta na bula ka yaco sara na gogo ka bata2 mai na bula vakayalo kara vakayaco lomadra oira na qaravi tovo buto2 (witchcraft).Ia na siga ni Lewa (Judgement Day)ena matani Kalou ena tarogi yadudua kina na tamata (tabu yani) ena nodrai tovo vinaka keina ca, ia na Kalou dua2 ga ena Turaga ni Lewa..Meda lotu vakayalo ka vakaiDina vei Jiova, kakua sara ni dua na Kalou tani.Na buto2 ena curu mai kina lomada kevaka e boko na cina se malu2 na rarama ena noda bula vakayalo qo sara ga na gauna ni ravu2 kina na meca ka vakarusa talega, Na masu2 matai ni rarama karua solia na yalomu taucoko vei Jiova,katolu lomani ira na tamata kecega ka dau gugumatua ena caka2 dina ect qoka ena serau me vakana matani siga ena yawa kalia sara mai ka seyavu na buto2.\nPermalink Reply by viliame nabobo on September 21, 2015 at 10:46am\nVinaka vakalevu Ratu na I vakasala vinaka.\nPermalink Reply by Blackpearl on September 29, 2015 at 2:46pm\nKerea mo ni na vosoti koya ga. Kerea vua na Kalou me na solia vei kemuni na i vakarau ni yalo ni loloma mo ni na ciqomi koya kina. Na Kalou ga ena qai sauma vua me vaka na nona i valavala. Keda na masulaki keda talega me da na taqomaki ka maroroi mai na vadi ni vuni ca vaka oya.\nDua na bold step e sa cakava oya o koya ni sa vakatusa na veika dau cakava. Ia na tevoro e qai dau cakacaka tale vei keda na rogoca na i tukutuku me vakaleqa na yaloda kei na nona bula. Me da na cati koya kina na wekada.\nNi masulaka me na solia ga na Kalou ka vakarautaka na gauna mo drau na veisotaraki kina ni na vinaka na nomudrau sota ka drau na veilomani vakalevu.... Na Loloma sa ubia na i valavala ca kecega....\nPermalink Reply by viliame nabobo on September 29, 2015 at 4:44pm\nVinaka vakalevu Blackpearl.Io au sa va sara tiko ga qori na noqu nanuma.\nPermalink Reply by Blackpearl on September 30, 2015 at 12:04am\nVinaka. Qai vaya ni veisausaumi na Kalou qai na veika e sega ni dau yacova na noda vakasama qai dau yaco.\nNa nomuni lomani koya ga na kena vinaka. Turn that negativity into a positivity...Me na vinaka na outcome ni nomuni masu kei na veivosaki. God's time is the best time!\nPermalink Reply by viliame nabobo on September 30, 2015 at 2:05pm\nDonu vinaka.Vinaka vakalevu.


Au Dau Yalokatakata—Veisau Noqu iTovo Voravora\n“Au Dau Yalokatakata”\nTalanoataka o Cristóbal Díaz\nKa e kilai kina: Cudrucudru, voravora, kaivesu\nAu sucu e San Juan Chancalaito, dua na tauni ena yasayasa o Chiapas, Mexico. Keitou cavutu vakavuvale mai na matatamata na Chol, era nodra kawa na yavusa na Maya. Keitou le 12 na veitacini, au ikalima. Au se gone keitou sa tekivu vulica vakaveitacini na iVolatabu kei ira na iVakadinadina i Jiova. Na leqa ga niu sega ni muria sara na ivakasala vakaivolatabu ena gauna ya.\nGauna au yabaki 13 kina, au sa vakayagataka na wainimategaga, au butako tale ga. Au biubiu mai vale, au sa qai veitokiyaki voli. Au tekivu cakacaka ena dua na loga ni mariwana niu se yabaki 16. Oti e dua na yabaki noqu cakacaka e kea, keitou sotava na leqa ena dua na bogi ni keitou usana tiko ena waqa na mariwana. Eratou vanavana e dua na ilala ratou dau bisinisitaka tale ga na wainimategaga. Au dro bula ga niu lade i wai au qalova sobu na uciwai. Oti vakalailai ga qori, au dro sara i Merika.\nAu lai sotava e levu tale na leqa e Merika ena vuku ni noqu volitaki wainimategaga. Au bala e valeniveivesu niu yabaki 19 niu beitaki ena butako kei na laba. Gauna au tu kina e valeniveivesu, au lewena e dua na ilala qai cakava e levu tale na ka ca. Au mani kau i Lewisburg, Pennsylvania, nodra valeniveivesu na kaivesu rerevaki.\nSa qai torosobu ga noqu itovo niu vesu tu e Lewisburg. Sega ni dredre noqu lai lewena e kea na ilala vata ga au lewena tu e liu ni sa toka rawa vei au na kena tatu. E laurai na mawe ni noqu voravora ena levu ni veibuturaki au vakaitavi kina. Dua na gauna e veibuturaki na neitou ilala kei na dua tale na ilala e valeniveivesu. Dua na veibuturaki vinaka keitou cakava, e vakayagataki kina na itavi ni baseball kei na ivakabibi era dau vakayagataka na lave ka bi. Era qai vakayagataka na ovisa ni valeniveivesu e dua na mataqali kasi mera tarova kina na veibuturaki. Oti na veibuturaki qori, au tokitaki ina dua na yasa ni valeniveivesu e vakarautaki me baleti ira na kaivesu e vakadomobula nodra itovo. Au dau yalokatakata, qai kaukaua noqu itautau ni vosa. Sega ni dua na ka e tarovi au keu sa via buturaka e dua. Au dau marautaka na veibuturaki, au sega ni bau veivutunitaka na ka au cakava.\nNiu vesu tu ga ena noqu sela ena levu na gauna, au tekivu wilika na iVolatabu me bau dua mada ga na ka au cakava tu. A solia vei au e dua na ovisa yalewa na ivola E Rawa Mo Bula Tawamudu ena Parataisi e Vuravura. * Na ivola vakaivolatabu qori e vakalesuya mai noqu vakasama e levu na ka au vulica ena iVolatabu kei ira na iVakadinadina i Jiova. Au vakasamataka na ituvaki torosobu au tu kina ena vuku ni noqu itovo voravora. Au vakasamataki ratou noqu vuvale. Erau sa iVakadinadina i Jiova e rua na ganequ, au mani veinanuyaka, ‘Rau na bula tawamudu.’ Au vakadeitaka meu veisautaka noqu ivakarau ni bula niu vakabauta au rawa tale ga ni bula tawamudu.\nAu kila ena vinakati meu vukei meu rawa ni cakava na veiveisau e gadrevi. Au mani masu vua na Kalou o Jiova, au kerei koya me vukei au. Oti au volavola ina valenivolavola ni iVakadinadina i Jiova e Merika, au kerea meu vulica na iVolatabu. E veivosaki sara na valenivolavola kei ira na iVakadinadina i Jiova era toka voleka ga. Ia ni vakatarai ga mera veisiko na noqu vuvale, sa dau volavola ga yani e dua na tagane iVakadinadina i Jiova me uqeti au, vakauta vata yani kei na ivola vakaivolatabu. Qori e sa qai gu ga kina na lomaqu meu veisau.\nE okati ena veisau meu vakayacora na noqu biuta na ilala au sa lewena tu me vica na yabaki. Keirau vesu vata toka ena dua na yasana kei na iliuliu ni ilala ya. Au lai raici koya sara ena dua na siga, au kaya vua niu sa vinakata meu iVakadinadina i Jiova. Au kurabui ni tukuna vei au: “Ke sa lomamu dina qori, cakava sara. Au sega ni rawa ni vala kei na Kalou. Ia ke o via biuta wale ga na ilala, o sa kila tiko na ka ena yaco.”\nEra raica vei au na veisau na ovisa ni valeniveivesu ena rua na yabaki veitaravi. Qori e veisau kina nodra ivakarau vei au. Kena ivakaraitaki, sa sega ni dau vesu na ligaqu nira kauti au meu lai sili. E bau uqeti au mada ga e dua na ovisa meu kua ni soro, meu sasaga tiko ga. Ena noqu iotioti ni yabaki e valeniveivesu, au lai vakaotia na kequ itotogi ena vanua era vesu kina o ira e sega ni vakadomobula nodra itovo. Oti e tini na yabaki noqu vesu tu, au sere ena 2004 qai vakavodoki lesu i Mexico ena basi ni valeniveivesu.\nAu lai vaqara nodra vale ni soqoni na iVakadinadina i Jiova niu yaco i Mexico. Ni isulu vinaka ga e bau tu vei au na noqu isulu ni valeniveivesu, au mani dara ya ina imatai ni soqoni au tiko kina. Era marautaki au na iVakadinadina, era sega ni kauaitaka na kequ irairai. Au kila nira lotu vaKarisito dina niu raica nodra veikauaitaki. (Joni 13:35) A veivosakitaki me vakavulici au e dua ena iVolatabu. Oti e dua na yabaki noqu vuli, au papitaiso meu iVakadinadina i Jiova ena ika3 ni Seviteba, 2005.\nEna Janueri 2007, au vakatulewataka meu vakayagataka vakalevu noqu gauna ena cakacaka vakavunau. Au dau vakayagataka e veivula e 70 na aua meu veivakavulici kina ena iVolatabu. Au tauri ivola ena 2011 mai na Koronivuli ni Vuli iVolatabu ni Tagane Dawai (sa kilai nikua me Koronivuli ni iTalatala ni Matanitu). E vukei au vakalevu na vuli qori meu qarava noqu itavi vaKarisito.\nAu marau niu sa vukei ira tiko eso tale mera dauveiyaloni\nKeirau vakamau kei na noqu daulomani o Pilar ena 2013. E dau veiwalitaka vei au ni dredre me vakabauta na veika au talanoataka vua me baleta noqu bula e liu. Au sega ni lesuva tale noqu ivakarau makawa. Keirau vakabauta vakaveiwatini ni veisautaka rawa ga noqu bula na iVolatabu.—Roma 12:2.\nAu vakabauta ni cavuti tale ga vei au na Luke 19:10. E kaya kina o Jisu ni “lako mai . . . me vakasaqara na ka e yali, me vakabulai ira tale ga.” Sa sega ni veilecayaki noqu bula me vaka e liu. Au sa vulica tale ga meu dauloloma. Ke sega na iVolatabu, ena sega ni vakainaki noqu bula, sega ni veimaliwai vinaka kei ira eso tale, e bibi sara ni na sega ni vinaka noqu veiwekani kei na Dauveibuli o Jiova.\n^ para. 13 A tabaka na iVakadinadina i Jiova na ivola qo, ia sa sega ni tabaki tale. Era sa vakayagataka ga vakalevu ena nodra veivakavulici ena iVolatabu na ivola Na Cava Eda na Vulica ena iVolatabu?


Vakavulici Ira na Gone Mera Nanuma na Kalou kei Luvena\nNanumi Jiova kei Luvena\nKAYA mada ni dua e solia vei iko e dua na iloloma totoka. Ena vakacava na nomu ciqoma?— O na vakavinavinakataka beka ga o qai guilecavi koya sara e solia vei iko na iloloma? Se o na nanumi koya kei na ka e vakayacora vei iko?—\nNa Kalou o Jiova e solia vei keda e dua na iloloma totoka. E tala mai na Luvena me mai mate ena vukuda. O kila na vuna e mai mate kina o Jisu ena vukuda?— Oqo e dua na ka bibi e dodonu meda kila vinaka.\nDaru vulica ena Wase 23, ni valavala ca o Atama ena gauna e beca kina na lawa ni Kalou. E dewavi keda na ivalavala ca baleta ni tamada kece o Atama. Na cava gona e vinakati?— E vinakati me dua na tamada vou, me dua e uasivi nona bula ena gauna e bula voli kina e vuravura. O cei o vakasamataka e rawa ni tamada?— O Jisu.\nO Jiova e talai Jisu mai i vuravura me mai vaka e tamada me sosomitaki Atama. E kaya na iVolatabu: “Sa yaco na i matai ni Atama me tamata bula, ia sa yaco na i otioti ni Atama me dau soli bula.” O cei na imatai ni Atama?— O koya a bulia na Kalou mai na kuvu ni soso. O cei na ikarua ni Atama?— O Jisu. E vakadeitaka oqo na iVolatabu ni kaya: “Sa buli na i matai ni Atama mai na kuvu ni soso, ia na i karua ni Atama [o Jisu] sa lako mai lomalagi.”—1 Korinica 15:45, 47, VV; Vakatekivu 2:7.\nNi tokia na Kalou na bula i Jisu mai lomalagi qai biuta ina kete i Meri, e sega ni takavi Jisu kina na ivalavala ca i Atama. Oqo na vuna e tamata uasivi kina o Jisu. (Luke 1:30-35) Oya tale ga na vuna e kaya kina na agilosi vei iratou na ivakatawa ni sipi ena siga e sucu kina o Jisu: ‘Sa sucu vei kemuni edaidai, na iVakabula.’ (Luke 2:11, VV) Ia me rawa ni qai noda iVakabula, na cava e vinakati taumada vei Jisu?— E vinakati me tubu cake me uabula, me vakataki Atama. Me qai rawa kina ‘me ikarua ni Atama.’\nEna yaco tale ga na noda iVakabula, o Jisu, me “Tama ni gauna tawa mudu.” Oya na yaca e vakatokai kina ena iVolatabu. (Aisea 9:6, 7) Io, sa yaco na tamata uasivi o Jisu me tamada me sosomitaki Atama e valavala ca. Sa na rawa kina meda digitaka ‘na ikarua ni Atama’ me tamada. Ia, o Jisu tale ga e tiko na tamana, e Luve ni Kalou o Jiova.\nErau tautauvata vakacava o Atama kei Jisu, na cava e rui bibi kina me rau tautauvata?\nNida kilai Jisu vinaka, sa na qai rawa me noda iVakabula o koya. O se nanuma tiko se eda na vakabulai mai na cava?— Io, mai na ivalavala ca kei na mate e vakataka vei keda o Atama. Na bula uasivi e cabora o Jisu ena vukuda e vakatokai me ivoli. E vakarautaka o Jiova na ivoli oqori me rawa ni bokoci kina na noda ivalavala ca.—Maciu 20:28; Roma 5:8; 6:23.\nEda na sega ni vinakata meda guilecava na ka erau cakava vei keda na Kalou kei Luvena, se vakaevei?— A vakaraitaka o Jisu vei ira na nona imuri e dua na sala uasivi e rawa meda nanuma tiko kina na ka e cakava. Daru veitalanoataka mada.\nKaya mada ni o tiko ena tabavale e cake ni dua na vale tabarua e Jerusalemi. Sa bogi na vanua. Era dabe toka ena teveli o Jisu kei iratou na nona yapositolo. E toka e dela ni teveli e so na tiki ni lami e vavi, so na madrai rabaraba, kei na waini damudamu. Era vakayagataka tiko e dua na ivakayakavi duatani. O kila na vuna?—\nNa ivakayakavi oqo e dau nanumi kina na ka e cakava o Jiova ena vica na drau na yabaki sa oti vei ira na nona tamata, na Isireli, nira bobula tu e Ijipita. A tukuna vei ira na nona tamata o Jiova: ‘Ni vakamatea e dua na lami na veivuvale kece, ni qai boroya na kena dra ena duru ni nomuni katuba.’ E kuria: ‘Ni curu ena loma ni nomuni vale, ni qai kania na lami.’\nE taqomaki ira vakacava na Isireli na dra ni lami?\nEra cakava vaka kina na Isireli. Ena bogi ga oya, e lako voli kina ena vanua o Ijipita na agilosi ni Kalou. E vakamatei ira na ulumatua na agilosi ena levu na vuvale. Ia ni raica na agilosi ni boroi tu e dua na duru ni katuba, e lako sivita na vale oya. Era sega ni vakamatei na gone ni vale oya. E rerevaka dina na tui Ijipita, o Fero, na ka e cakava na agilosi oya. Mani tukuna vei ira na Isireli o Fero: ‘O ni sa sereki. Ni lako tani mai Ijipita!’ Era vakavodoka na nodra iyaya ina nodra kameli kei na asa, ra biubiu sara.\nA sega ni vinakata o Jiova mera guilecava na nona tamata na nona sereki ira. E tukuna kina: ‘Vakadua ena dua na yabaki mo ni kania kina na kakana oni kania ena bogi nikua.’ E vakatokai na ivakayakavi duatani oya me kanavata ni Lakosivia. O kila na vuna?— Baleta ena bogi oya e ‘lako sivita’ kina na agilosi ni Kalou na veivale e vakatakilakilataki ena dra.—Lako Yani 12:1-13, 24-27, 31.\nOqo na ka eratou vakasamataka tiko o Jisu kei na nona yapositolo ni ratou vakayagataka tiko na kanavata ni Lakosivia. Ni oti oya sa qai cakava o Jisu e dua na ka bibi. Ni bera oya sa vakatalai i tuba na yapositolo tawayalodina, o Jutasa. E taura o Jisu e dua na ibuli madrai e vo tu, e masulaka, dovia, qai veisoliyaka vei iratou na nona tisaipeli. E kaya, “Dou taura, ka kania.” E tukuna vei iratou: ‘Oqo e vakatakarakarataka na yagoqu au na solia niu mate ena vukumudou.’\nE taura tale ga o Jisu na bilo ni waini damudamu. Ni masulaka oti e solia tale ga vei iratou qai kaya: “Dou gunu kece kina.” E tukuna vei iratou: ‘Na waini oqo e vakatakarakarataka na noqu dra. Sa voleka meu livia na noqu dra me bokoci kina na nomudou ivalavala ca. Dou kitaka tiko oqo mo dou vakananumi au kina.’—Maciu 26:26-28, VV; 1 Korinica 11:23-26.\nE yaga vakacava vei keda na dra i Jisu e vakatauvatani kei na waini?\nO raica rawa ni tukuna vei iratou na nona tisaipeli me ratou cakava tiko ga na ka oya me ratou nanumi koya tiko kina?— Eratou sa na sega ni vakayagataka ena veiyabaki na kanavata ni Lakosivia. Sa na sosomitaka oqori e dua na ivakayakavi me ratou dau nanumi Jisu kina kei na nona mate. E vakatokai me iVakayakavi ni Turaga. Nikua eda dau vakatoka tale ga me iVakananumi. Baleta?— Nida vakananuma kina na ka erau cakava ena vukuda o Jisu kei Tamana, na Kalou o Jiova.\nNa madrai e dodonu meda nanuma kina na yago i Jisu. E lomasoli ni solia na yagona me rawa kina nida bula tawamudu. Ia vakacava na waini damudamu?— Eda nanuma kina na yaga ni dra i Jisu. E uasivi sara na kena yaga mai na dra ni lami ni Lakosivia e vakamatei mai Ijipita. O kila na vuna?— E vakaraitaka na iVolatabu ni bokoca na ivalavala ca na dra nei Jisu. Ni sa bokoci kece na noda ivalavala ca, eda sa na sega ni tauvimate tale, se qase, se mate. Meda vakasamataka tiko oya nida dau tiko ena soqo ni iVakananumi.\nE dodonu beka meda vakayagataka kece na madrai kei na waini ena gauna ni iVakananumi?— A tukuna o Jisu vei ira era na vakayagataka: ‘Dou na vakaitavi ena noqu matanitu, dou na dabe vata kei au ena idabedabe ni tui mai lomalagi.’ (Luke 22:19, 20, 30) E kena ibalebale oqo nira na lako i lomalagi mera lai tui vata kei Jisu. O koya gona e sega ni dodonu meda vakayagataka kece na madrai kei na waini, o ira ga e nodra inuinui mera tui vata kei Jisu mai lomalagi.\nIa e dodonu mera tiko tale ga ena iVakananumi o ira na sega ni vakayagataka na madrai kei na waini. O kila na vuna?— Baleta ni mate tale ga ena vukuda o Jisu. Eda vakaraitaka nida sega ni guilecava na ka oya nida lako ena iVakananumi. Eda lai nanuma kina na isolisoli totoka ni Kalou.\nEra vakaraitaka tale ga na bibi ni isoro ni veivoli i Jisu na veitikinivolatabu oqo, 1 Korinica 5:7; Efeso 1:7; 1 Timoci 2:5, 6; kei na 1 Pita 1:18, 19.\niMeli iMeli Nanumi Jiova kei Luvena


Vuna Eratou Sega ni Lolo Kina na Tisaipeli i Jisu | Bula i Jisu\nVuna Eratou Sega ni Lolo Kina na Tisaipeli i Jisu\nMACIU 9:14-17 MARIKA 2:18-22 LUKE 5:33-39\nTAROGI JISU ME BALETA NA LOLO NA TISAIPELI I JONI\nA bala e valeniveivesu o Joni na Dauveipapitaisotaki ni oti vakalailai ga na Lakosivia ni 30 G.V. a tiko kina o Jisu. E vinakata o Joni mera imuri i Jisu na nona tisaipeli, ia e vica ga era cakava qori ni sa bala e valeniveivesu o Joni.\nSa voleka qo na Lakosivia ni 31 G.V., era gole yani vei Jisu eso na tisaipeli i Joni ra qai taroga: “Na cava keimami lolo kina kei ira na Farisi, ia era sega ni lolo nomuni tisaipeli?” (Maciu 9:14) E ivakarau vakalotu vei ira na Farisi na lolo. A vakayagataka ena dua na gauna o Jisu na ivakatautauvata e masuta kina e dua na Farisi viavia yalododonu: “Kemuni na Kalou, au vakavinavinaka vei kemuni niu sega ni vakataki ira na so . . . Au lolo vakarua ena dua na macawa, au solia na ikatini ni ka kece au rawata.” (Luke 18:11, 12) Era rairai okata tale ga na lolo na tisaipeli i Joni me dua na ivakarau se ra lolo nira rarawataka nona bala e valeniveivesu o Joni. Era vaqaqa kina eso se cava ratou sega ni lolo kina na tisaipeli i Jisu, me ivakaraitaki ni nodratou rarawataka na ka e caka vei Joni.\nE vakamacalataka qori o Jisu ni vakayagataka e dua na ivakaraitaki: “Vakacava, era na rarawa na itokani ni taganevou ni se tiko vata ga kei ira? Ia ena yaco mai na gauna ena kau tani vei ira na taganevou, ya na gauna era na qai lolo kina.”—Maciu 9:15.\nE tukuni Jisu sara ga o Joni me taganevou. (Joni 3:28, 29) Ni se tiko o Jisu, eratou na sega ni lolo nona tisaipeli. Ni sa mate o Jisu, eratou na tagi na nona tisaipeli, ratou sega tale ga ni via kana. Ia ni sa vakaturi, sa na oti na tagi kei na lolo.\nE tukuna sara o Jisu e rua na vosa vakatautauvata: “E sega ni dua e dau cula na tikinisulu vou ena isulu makawa, ni rau na sega ni veitauri vinaka na isulu makawa kei na tikinisulu vou, ena lai kadresu kina vakalevu. E sega tale ga ni dua e dau tawana na waini vou ena taganiwaini makawa, ke cakava qori, ena kabote na taganiwaini, ena tasova na waini, ena ca tale ga na kena taga. E dau tawa ga na waini vou ena taganiwaini vou, ena vinaka tiko ga kina na waini kei na kena taga.” (Maciu 9:16, 17) Cava e vakabibitaka e keri o Jisu?\nE vukei ratou tiko na tisaipeli i Joni na Dauveipapitaisotaki o Jisu me ratou kua ni namaka mera muria nona tisaipeli na ivakarau makawa vakaJiu, me vaka na lolo. E sega ni lako mai me mai botana se yaraka na kena muri na ivakarau makawa ni sokalou sa vakarau kau laivi. E sega ni uqeta tale ga o Jisu na sokalou e muri kina na ivakarau vakaJiu ena gauna ya, kei na kena ivakavuvuli vakatamata. Ke cakava qori, sa vaka ga e cula na tikinisulu vou ena isulu makawa se tawana na waini vou ena taganiwaini makawa.\nIVAKATAUTAUVATA ME BALETA NA LOLO\nA vakayagataka o Jisu na ivakatautauvata ni culacula nira kila vinaka na vakarorogo. Cava ena yaco ke cula e dua na tikinisulu vou ena tikinisulu makawa? Gauna e sava kina na isulu, ena sanuki na tikinisulu vou ni rau na sega ni veitauri vinaka kei na isulu makawa, qai vakavuna me kadresu.\nE dau maroroi tale ga na waini ena so na gauna ena tavaya kulinimanumanu. Ia e dau kaukaua qai saqoqo na kulinimanumanu ni toso na gauna. E sega ni vinaka kina me tawa na waini ena tavaya va qori. Ni vakabulagitaki tiko na waini vou, e rawa ni kabote na taganiwaini makawa ni sa sega ni taura rawa na kena bi.\nO cei era dau lolo ena gauna i Jisu? Na vuna?\nCava ratou sega ni lolo kina na tisaipeli i Jisu ni se tiko kei ratou? Cava eratou na rairai lolo kina e muri?\nNa cava na ibalebale ni ivakatautauvata i Jisu me baleta na tikinisulu vou kei na taganiwaini vou?\niMeli iMeli Vuna Eratou Sega ni Lolo Kina na Tisaipeli i Jisu\njy wase 28 t. 70-71


Yaga Vakalevu Vei Ira na Ovisa kei na Tabana ni Bokobuka Nodra Vuli iVolatabu\nWILIKA ENA VOSA Afrikaans Albanian American Sign Language Amharic Armenian Azerbaijani Brazilian Sign Language Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Finnish French Georgian German Greek Hebrew Hiligaynon Hungarian Iban Iloko Indonesian Italian Japanese Kinyarwanda Kirghiz Korean Lithuanian Malagasy Malay Myanmar Nepali Norwegian Polish Portuguese (Brazil) Portuguese (Portugal) Romanian Russian Serbian (Cyrillic) Serbian (Roman) Slovak Slovenian Spanish Swahili Swedish Tagalog Thai Turkish Ukrainian vakaViti\nVosa tiko o Brother Chávez kei Brother López vei ira na vakailesilesi ena Fire Station 4 e Coatepeque, e Guatemala\n23 TISEBA, 2019\nEna Me 2019, era vakadonuya na vakailesilesi e Guatemala mera vakavulica na tacida na ivakavuvuli vakaivolatabu vei ira na daubokobuka kei ira na ovisa. E vakayacori na vuli qori ena siti o Coatepeque, Colomba Costa Cuca, Malacatán, kei San Rafael Petzal. Ra qai tiko kina e le 450 na daubokobuka kei na ovisa.\nOti na vuli era taura na vakailesilesi nodra ivola ena qiqi, e Colomba Costa Cuca, e Guatemala\nE kaya o Juan Carlos Rodas, e dua na qase ni vavakoso, e veivakavulici tale ga: “Sivia e 15 na yabaki nodra veivakavulici tiko na iVakadinadina i Jiova ena tolu na valeniveivesu e Guatemala. Era raica na vakailesilesi ni valeniveivesu ni veisautaka sara ga nodra itovo na kaivesu na nodra vulica na iVolatabu. Qori na vuna era vakatututaka kina me keimami cakacaka vuli iVolatabu tale ga vei ira na ovisa kei ira na daubokobuka.”\nEna veidusimaki ni valenivolavola ni tabana e Merika e Loma, e vakayacori vakarua na vuli ena dua na macawa, qai 15 na miniti na kena balavu. E veivosakitaki na sala me vinaka kina na ivakarau ni veimaliwai, kua ni vakatanitaki na veiliutaki, kei na cakacaka vata. Era vakaraitaka tale ga na tacida eso na ivola veiganiti vakaivolatabu, vidio ena noda website, kei na itukutuku yaga ena JW Library app.\nE ka dokai vei ira na iVakadinadina i Jiova mera vakavulici ira na ovisa kei na daubokobuka. Eda nuidei ni na yaga vei ira na ivakasala vuku ena iVolatabu.—2 Timoci 3:16.\nKomada ni Daubokobuka ena Tabana e Coatepeque\n“Dau veivakaocai neimami cakacaka. Ia na vuli qo, e vukei keimami me keimami taleitaka neimami cakacaka, tu vakarau tale ga ni vukei ira na lewenivanua.”\n“Na vuli qo e vakavinakataka na ivakarau ni neimami cakacaka, era sa dau veikauaitaki talega na ovisa.”\nMunicipal Traffic Police Agent\n“Vakavinavinakataka vakalevu na vuli qo, keimami sa qai dokai ira vakalevu na tavali e tolonisala.”


Luvei Jefica | iTalanoa Vakaivolatabu\nO YALATAKA beka e dua na ka qai dredre mo cakava? A cakava na ka oqori na tamata ena iyaloyalo oqo. E matararawa sara ga kina. Oqo o Jefica na dauveilewai yaloqaqa ni Isireli.\nE bula o koya ena gauna era sa sega tale ni qai sokaloutaki Jiova tiko kina na Isireli. Era cakava tale tiko ga kina na veika ca. Sa qai vakatara o Jiova mera vakararawataki mai vei ira na kai Amoni. E vakavuna sara ga na nodra tagi vei Jiova na Isireli: ‘Keimami sa ivalavala ca vei kemuni. Yalovinaka ni vakabulai keimami!’\nEra veivutunitaka na nodra ivalavala ca. Ra sa qai qaravi Jiova tale, mani vukei ira kina o koya.\nEra digitaki Jefica na tamata me valuti ira na kai Amoni. E vinakata vakalevu o koya na veivuke i Jiova. Sa qai yalataka vei Jiova: ‘Kevaka oni solia meu qaqa vei ira na kai Amoni, au na solia me nomuni na imatai ni tamata e tavaki au mai niu sa lesu yani i vale ena qaqa.’\nE rogoca o Jiova na yalayala i Jefica qai vukei koya me qaqa. Ni sa lesu yani i vale o Jefica, o kila se o cei na imatai ni tamata e mai tavaki koya? Na luvena yalewa e duabau ga. E tagicaka gona o Jefica: ‘Oilei!’ O sa kauta dina mai vei au na rarawa luvequ! Ia au sa yalayala oti vei Jiova, au na cakava ga.’\nNi sa kila na luve i Jefica na yalayala i tamana, a rarawataka tale ga. Sa na vinakati vua me biuti tamana kina kei ira na nona itokani. Ia sa na lai qaravi Jiova tiko ena valeniveitavaki mai Sailo me yacova ni mate. Sa qai kaya vei tamana: ‘Ni o sa yalayala oti tu vei Jiova, mo cakava sara.’\nSa qai lako i Sailo na luve i Jefica, me lai qaravi Jiova ena valeniveitavaki ena vo ni nona bula taucoko. Ena veiyabaki era dau lai sikovi koya vakava na yalewa ni Isireli mera dau lai marau vata. E goneyalewa taleitaki na luve i Jefica baleta ni dua na dauveiqaravi vinaka i Jiova.\nDauveilewai 10:6-18; 11:1-40.\niMeli iMeli Yalayala i Jefica


Sala Mo Lewa Vinaka Kina Nomu Cudru | iVakasala ina Vuvale\nWILIKA ENA VOSA Abkhaz Abua Afrikaans Albanian Amharic Arabic Armenian Azerbaijani Baoule Bashkir Belize Kriol Bicol Bislama Boulou British Sign Language Bulgarian Catalan Cebuano Chichewa Chin (Hakha) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch English Estonian Faroese Finnish Fon French Ga Georgian German Greek Gun Haitian Creole Hausa Hebrew Hiligaynon Hindi Hmong (White) Hungarian Iban Icelandic Igbo Iloko Indonesian Isoko Italian Japanese Kabuverdianu Kannada Kazakh Kikamba Kikaonde Kikuyu Kiluba Kinyarwanda Kirghiz Kirundi Korean Kwanyama Latvian Lingala Lithuanian Macedonian Malagasy Malay Malayalam Maltese Mam Mambwe-Lungu Mapudungun Mongolian Moore Myanmar Ndebele (Zimbabwe) Nepali Norwegian Nzema Okpe Oromo Ossetian Pangasinan Papiamento (Curaçao) Persian Polish Portuguese (Brazil) Portuguese (Portugal) Punjabi Rarotongan Romanian Romany (Macedonia) Romany (Macedonia) Cyrillic Russian Sango Sepedi Serbian (Cyrillic) Serbian (Roman) Sesotho (Lesotho) Sesotho (South Africa) Setswana Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tamil Tarascan Tatar Telugu Thai Tigrinya Tojolabal Tsonga Turkish Twi Tzotzil Ukrainian Umbundu Urdu Uzbek Uzbek (Roman) Vietnamese Welsh Xhosa Yoruba Zapotec (Isthmus) Zulu vakaViti\nO kubuta lo nomu cudru ni kaya se cakava o watimu e dua na ka e vakacudrui iko. Ia e kidava o watimu ni dua na leqa mani tarogi iko. Sa qai vakacudrui iko ga vakalevu qori. O rawa ni lewa vinaka vakacava nomu cudru?\nO na tauvimate ke o sega ni lewa vinaka nomu cudru. Era kaya na dauvakadidike nomu sega ni lewa vinaka nomu cudru e rawa ni vakavuna na tubu ni dra, mateniuto, lomabibi, kei na leqa ni kete. Na cudru e rawa ni vakavuna tale ga na lailai ni moce, lomaocaoca sivia, matenikuli, se mate e dua na yasa ni yago. Sa rauta me kaya na iVolatabu: “Mo biuta na cudru . . . , ni na tini ga ena leqa.”—Same 37:8, ivakamacala e ra.\nVeivakaleqai tale ga ke o kubuta lo nomu cudru. E sega ni vinaka na ivakarau ni yalo e rawa ni vakavuna nomu cudru tiko ga. Kena ivakaraitaki, o na dau kasami qai vakalelewa. Na itovo qori ena vakavuna nomu sega ni taleitaki, qai rawa ni vakaleqa nomu vakawati.\nVakasamataka na itovo vinaka i watimu. Vola e tolu na ka o taleitaka me baleti watimu. Ni o cudruvaka ena dua tale na gauna na ka e cakava o watimu, vakasamataka sara na itovo o taleitaka vua. E rawa ni vukei iko qori mo lewa vinaka nomu cudru.\niVakavuvuli vakaivolatabu: “Me laurai na nomuni vakavinavinaka.”—Kolosa 3:15.\nDau veivosoti. Kauaitaka na rai nei watimu. Ena uqeti iko qori mo veinanumi se vaka e kaya na iVolatabu mo “kauaitaki ira na vakaleqai.” (1 Pita 3:8) E vinaka tale ga mo taroga, ‘Dua sara ga na leqa levu e yaco meu sega ni rawa kina ni veivosoti?’\niVakavuvuli vakaivolatabu: ‘E kena idivi e dua nona raibaleta na cala’—Vosa Vakaibalebale 19:11.\nTalaucaka vakamaqosa, vakayalovinaka tale ga na lomamu. Cavuta na vosa “Au” ni o talaucaka na lomamu. Kena ivakaraitaki, kua ni kaya, “O sega ni veinanumi ni o sega ni qiritaka mai na vanua o tu kina,” ia tukuna, “Au dau lomaleqa ni o bera mai, au leqataka na ka e rawa ni yaco vei iko.” O rawa ni lewa vinaka nomu cudru ke o talaucaka vakayalovinaka na lomamu.\niVakavuvuli vakaivolatabu: “Moni vosa ena yalovinaka ena gauna kece, me vakamasima.”—Kolosa 4:6.\nVakarorogo ena veidokai. Ni o sa talaucaka na lomamu, solia na gauna vei watimu me vosa qai kua ni curu takoso ni vosa tiko. Ni vosa oti o watimu, vakamacalataka vakalekaleka na ka e kaya mo raica ke donu na ka o rogoca ni tukuna. Na nomu vakarorogo wale ga e dua na veivuke levu mo lewa vinaka kina nomu cudru.\niVakavuvuli vakaivolatabu: “Totolo ni vakarorogo . . . berabera ni vosa.”—Jemesa 1:19.\n“Ke o kubuta lo nomu cudru, o na vakasamataka tiko ga na leqa, dua ga na siga o na qai ceburaka nomu cudru. E vinaka cake me veivosakitaki ena veidokai na leqa. Ni keirau veivosakitaka oti e dua na leqa, keirau dau kaya vakaveiwatini, ‘Daru saga me daru veitokani tale.’ ”—Jennifer kei na watina o Tim.\n“Au marautaka vakalevu na nona dau vakarogoci au o watiqu, kei na nona sega ni raica vakamamada na veika au kauai kina. E dau kauaitaka noqu rai ke sega mada ga ni duavata kei au. E sega ni dau vakalialia na noqu rai.”—Jade kei na watina o Corey.\nSala me Wali Kina na Veiba e Vale\nEna Rawati Vakacava na Marau?—Veivosoti


Kerea me Sikovi Iko e Dua na iVakadinadina i Jiova, Vakalewe Fomu mo Vulica na iVolatabu\nO via kila eso tale na ka me baleta na iVolatabu se me baleti ira na iVakadinadina i Jiova? Ke dina qori, o rawa vakalewena na fomu e toka qori e ra me sikovi iko yani e dua na iVakadinadina i Jiova. Ni o vakalewena oti ena qai veitaratara yani e dua drau tiko veivolekati.\nKeitou na vakayagataka na itukutuku o vakalewena mai me rawa ni sikovi iko yani e dua na iVakadinadina i Jiova. E salavata qori kei na neitou iDusidusi me Baleta na iVakavakayagataki ni Kemu iTukutuku.\nKeitou na Veitaratara Yani\nNi o vakalewena oti na fomu, ena veitaratara yani ena loma ni dua se rua na macawa e dua na iVakadinadina i Jiova.\nVulica e vica na ulutaga vakaivolatabu se mo tovolea na neitou ituvatuva ni vuli iVolatabu e sega ni saumi.\nDrau rawa ni sota sara ga se veiqiriti—ena gauna kei na vanua e ganiti iko.\niRogo me Baleta na Coronavirus (COVID-19): Ena levu na vanua, keimami sa sega ni dau sota vakalewelevu se soqoni ena Vale ni Soqoni. Ni o vakalewena oti na fomu qo, kerekere qai biuta tiko kina nomu naba ni talevoni me rawa ni veitaratara yani vei iko e dua na iVakadinadina i Jiova.


COVID-19 iTukutuku Vakavoui (Fijian)\nKoniferedi Raraba ni Epereli 2020\n19 ni Maji, 2020\nKemuni na Taciqu kei na Ganequ:\nMe vaka eda sa raica tiko na veisau e vuqa ena veiyasai vuravura ena vuku ni mate e vuravura raraba na COVID-19, keitou sa vakayacora kina na veisau ni kena qaravi na kaulotu, cakacaka ni valetabu, kei na ivakarau ni noda vakasoqoni vata kei na sokalou.\nEna vica na siga oqo keitou sa kauta tiko mai na veidusimaki vou maivei ira na kenadau e vuravura raraba. Ni oti na neitou veivakasalataki vaka Mataveiliutaki Taumada kei na Kuoramu ni iApositolo Le Tinikarua, keitou sa raica ni sa dodonu sara me moici na ivakarau ni qaravi na noda koniferedi raraba ni Epereli 2020.\nNa veisoqoni yadua ena kaburaki mai na dua na loma ni olo lailai ena Lomanibai ni Valetabu. Ena vakatulewa ka veiliutaki ena veisoqoni oqo na Mataveiliutaki Taumada, ka ra na tiko ga kina o ira sa sureti mera vosa se masu. Na sereivakatagi ni koniferedi sa na katoni oti tu mai.\nEna kena vakayacori na imoimoi vou oqo, keitou raica ni sa rawa me ra vukei kina era sa cakacakataka tiko me vakamalumalumutaki na kena tete kei na ravuravu ni mate e vuravura raraba oqo. Eda sa vakavinavinaka kina vakalevu vei ira ka da sa masulaki ira tikoga. E tara na yaloi keitou na vuqa na itukutuku keitou rogoca baleta na veiqaravi vei ira era vakaleqai tu ena gauna veivakaleqai oqo. Keitou sa masuta na veivakalougatataki digitaki ni Tamada Vakalomalagi me nomuni.\nOqo ena dua na koniferedi vakasakiti dina. Na itukutuku ni dina, na inuinui, kei na veivakauqeti ena vakayaco bula ni da vakananuma na Vakalesui mai ni kosipeli i Jisu Karisito ka segata me da rogoci Koya.\nNa Mataveiliutaki Taumada kei na Kuoramu ni iApositolo Le Tinikarua\niTukutuku Vakavoui: Veisau Vagauna ki na Sokalou e Valetabu\n13 ni Maji, 2020\nNa veisau vakatotolo ni ituvaki ni bula e vuravura raraba sa dua na vuna e tubu sara tiko kina na kauwai. E vuqa na matanitu era sa biuta na vakatatabu ka sa mai vakavuna na sogo vakawawa ni vica na valetabu. Ena neitou vakasaqara ena yalomasumasu me vakatautauvata taki na vakalailaitaki ni veiqaravi kei na gagadre me tomani tiko na cakacaka ni valetabu, keitou sa nanuma me vakayacora e vica na veisau vagauna oqo, e tekivu mai na 16 ni Maji, 2020, ena veivaletabu e vuravura raraba.\n• Ena veimatanitu se veivanua e tiko kina na vakatatabu ni soqoni lewe levu vakararaba/se vakalotu, ena gauna totolo duadua, me cegu toka mada na qaravi itavi e valetabu, na cakacaka vakalotu kece ni valetabu bula se mate ena mai tu mada vakawawa.\n• Ena veimatanitu se vakatatabu tale eso e sega ni vakatabuya na itavi ni valetabu, na veicakacaka vakalotu eso me baleti ira na bula ena rawa ni vakayacori me vaka e rawa ni veidonui, ia ena vakayacori ga ena nomu kerekere taumada rawa yani sai koya oqo na: cakacaka vakalotu ni veivauci ni tagane-vei-watina kei na gone-vei-rau na itubutubu kei na inisitori kei na edaumeni. Ena gauna oqo, e na sega ni vakayacori na cakacaka vakalotu ni valetabu baleti ira na mate.\n• E na sogo kece na itikotiko ni valetabu vei ira na petereni.\nEna vakarautaki vei ira na lewe ni Lotu na veidusimaki ena gauna era na veitaratara rawa yani me baleta na nodra cakacaka vakalotu na bula. O ira na tamata era sa veitaratara oti yani ki valetabu, ena dua e cakacaka e valetabu ena veitaratara yani vei ira.\nOqo na veika ena vakayacori ena veivaletabu me vakalailaitaki kina na dewa ni mate, e oka kina na vakalailaitaki ni tamata e cakacaka, vakakina na tamata era sureti me ra tiko ena cakacaka vakalotu baleta na bula, kei na vakamuri ni veidusimaki ni veimaliwai kei ira na petereni.\nNa ikuri ni itukutuku ena vakarautaki yani vei ira na mataveiliutaki ni valetabu, ka na yaco tiko yani na veisau eso ena kena gauna donu.\nKeitou sa nanamaki tiko ki na gauna ena rawa ni cakacaka vakataucoko na valetabu me rawa ni nodra na veivakalougatataki ni cakacaka ni valetabu na lewenilotu kei ira na nodra qase eliu.\niTukutuku Vakavoui: Na Soqoni ni Lewe ni Lotu e Vakadaroi Taumada e Vuravura Raraba\nEra na veitalanoa na veiliutaki ena nomuni vei vanua me ra navuca na kena rawa ni vakayacori na sakaramede vei ira na lewenilotu ke lailai me vakadua ena dua na vula\nNa Mataveiliutaki Taumada kei na kuoramu ni iApositolo Le Tinikarua ni Na Lotu i Jisu Karisito ni Yalododonu Edaidai vakauta na ivola oqo 12 ni Maji, 2020, vei ria na lewe ni Lotu e vuravura raraba.\nMe vaka a yalataki ena neitou ivola ena ika 11 ni Maji, 2020, ni da tomana tiko me muataka na veisau ni ituvaki baleta na COVID-19 ena veiyasai vuravura. Keitou sa vakasamataka na nodra ivakasala na Veiliutaki ni Lotu ena nomuni vanua, na ivakailesilesi vakamatanitu kei na kenadau ni veiqaravi vakavuniwai, ka vakasaqara na veudusimaki ni Turaga ena veika oqo. Keitou vakarautaki ena gauna oqo na idusidusi vou oqo.\nMe tekivu ena gauna oqo, na soqoni vata vaka lewe ni Lotu sa na mai vakadaroi ka tuvakawawa e vuravura raraba, ena qai vakaraitaki tale yani kevaka dua na kena macala. Oqo oka kina na:\nKoniferedi ni iteki, koniferedi ni veiliutaki kei na soqoni lelevu tale eso.\nNa soqoni raraba kece ni sokalou, ka oka kina na vei soqoni ni sakaramede\niTaviqaravi ni tabana, tabanalevu kei na iteki\nEna veivanua e rawa kina, yalovinaka me vakayacori na bose ni veiliutaki ena kena vakayagataki na tekinoloji. Na taro matailalai eso e rawa ni tarogi vei ira na nomuni iliuliu vakamatabete ena lotu ena nomuni dui vanua. Na idusidusi tale eso e semati kei na veika tale eso ena qai vakarautaki yani.\nMe ra na veitalanoataka na Bisopi kei na nodra peresitedi ni iteki na sala ena rawa kina ni vakarautaki na sakaramede vei ira na lewenilotu ke lailai me vakadua edua na vula.\nKeitou sa vakauqeti kemuni ena nomuni sasaga mo ni veiqaravi ka veikaroni vei ira yadua na lewenilotu. Me da na vakamuria na ivakaraitaki ni iVakabula ena nona veilaveti ka vakalougatataki ira na tani.\nKeitou vakadinadinataka na nona loloma na Turaga ena gauna bibi oqo. Ena vakalougatataki iko o Koya mo kune marau ena nomu sasaga vinaka duadua mo bulataka na kosipeli i Jisu Karisito ena veituvaki ni bula cava ga.


YacataFiji.Org: Wai mai Saparia\nWai mai Saparia\nOqori e tolu nai taba ni qara wai mai Saparia mai Yacata. E vodea na wai oqo i'a e rabai levu na qara ni da curuma yani ka savasava vinaka. Me vakataka na vei qara wai mai Yacata, e batabata vinaka na wai ka veiwaki tu kei na waitui.\nE tiko na wai mai Saparia ena tutu ni veikau mai Solove ena yasa ni gunisala gole e loma ni vanua ki Daku ni koro mai Yacata.\nE talanoataki ni rau a mai tiko voli ena qara wai oqo rau lewe rua na veidrotaki mai na koro, me vica na macawa, ka rau tatavu ka moce ena loma ni qara e Saparia. Eratou taba tiko ena qara wai oqo ko Turaga ni Ovisa Epineri, Sai Lealea kei Matai mai Yacata.\nPosted by Sai Lealea at 11:37 AM


Sorenikau lailai Pixies | CoinFalls.com\nSorenikau lailai Pixies\nSlots na sorenikau lailai Pixies sa mai e dua na veivagalalataki uasivi duadua ni vakadidike na qito. Sa vakuri kina eso na iyaloyalo levu vata kei na taleitaki ni qito ni spins galala ka vakalalai ena yaco me vua vakalevu cake. E sa na vakaraitaki sara vakavinaka sara na kena inaki kei na e vaka ni daudroini koto na slot tiko na inaki bibi ni na rawa-ka oqo Casino ni Slots ni Veikauyaki.\nVaqara na sorenikau lailai Pixies Slots\nAcorn Pixies slots are played with five reels and 30 paylines ka solia vei iko e dua na ituvatuva raraba ni iteki ena. E solia e dua na vanua lala toka ki na dauqito era vinakata mera kila me baleta na low kei na sai ira oqo era ni iteki e dua e cecere cake me ra rawata na ikuri ni vakayagataka. Na iyaloyalo eso ni qito era sega ni vakatauvatani rawa, o na raica ni vuqa sara na ivakatakilakila era sa tuvanaki tu vata kei na matailalai ni veika e immaculate, vakabibi na gauna mo ni raica me baleta na pixies. Na reels era sa tuvanaki tu ena ruku ni dua dina kau itutu dina sa solia e so ni serau ni koula ki na tavata e tiko vakatikitiki na. Talega, era sa tuvanaki tu na rua na fairies mo raica na nomu ituvatuva ni cakacaka me mai na yasa ruarua na.\nO rawa ni qaqa kina na tawacava na payouts ena landing veidonui na ivakatakarakara e tekivu mai na left-hand ni yasa vaka ki na imatau. The game doesn’t come with any “generic” icons, se vakacava sara na qaqa ni Lalai ena kauta mai na vata na laini ni vava balavu, manumanu lailai, karou kei na senikau. Ia, me baleta na levu ni payouts, o na gadreva mo vanua na Pixies ira ka lako mai ena va na iwasewase duidui.\nO na tini ni eso digitaki ni ivakatakarakara veikau kabikabi na reels ka era sosomitaka na ivakatakilakila me rawa ni da bulia eso na veisoqosoqo qaqa. Talega, na ivakatakarakara ni kaburaka e na nodra sa vinaka ka na dau ivakasaribariba na sorenikau lailai Pixies ikuri.\nIyaya ni ikuri\nMe vaka sa tukuni oti sa rawa ni triggered na sorenikau lailai Pixies slots ikuri ena landing veirauti na ivakatakarakara ni ikuri e na reels. Oqo ena solia o vata kei na vitu na spins galala e yaco mai vata e dua na ilavelave vakalevutaki ni na reels. Yadua tataivatia ena gauna oqo me saumaki mai ki na vakarua ni na kena levu dina o koya gona sa rawa o vata kei na 50 paylines qito vata kei. Talega, na wilds rawa ni laurai ena na reels vakakina. Ivakatakarakara oqo qai tiko ga kina ena sikirini me baleta na iyaya taucoko ka na vakarawarawataka sara mada ga vei iko mo qaqa kina. Dusidusi ni kena kalougata kei na iyaya oqo me solia vei iko eso na payouts cecere ena oqo slot.\nRawa ni o kunea na ka e sega ni indulging vakalevu ia raraba na itoko ni, Slots ni Pixies ni sorenikau lailai sa ikoya e dua na qito totoka mera vakaitavi ena. Sa rawa ga mo curu ki na veika oqo Casino ni Slots ni Veikauyaki ena veigauna kece o gadreva mo qito vata kei na Yalo na veiveisau ena na gameplay vata kei na dua na slot saumi toka.


Ai Vakamacala Lekaleka me baleta na iVola i Momani\nNa Peleti i Nifai, ka a rua na kena iwasewase: Na peleti lalai kei na peleti lelevu. Ia na peleti lalai sa baleta tabakidua ga na cakacaka vakalotu na veika vakayalo kei na nodra ivakavuvuli na parofita, ia, sa volai tu ena peleti lelevu na itukutuku ni nodra bula (1 Nifai 9:2–4). Ia, mai na gauna i Mosaia sa okati tale ga ena peleti lelevu na veika bibi vakayalo.\nNa Peleti i Momani, oqo na vakalekaleka ni itukutuku a vola ko Momani mai na peleti lelevu i Nifai kei na vuqa na kena ivakamacala leleka. Ia na peleti oqo e tiko tale ga kina na itoma ni itukutuku mai vei Momani ka vakatalega kina na kena ikuri mai vua na luvena ko Moronai.\nNa Peleti i Ica, na kedra itukutuku na kawa i Jereti. Na itukutuku oqo, e a vakalekalekataka ko Moronai, ka a vola tale ga kina na nona ivakamacala, ka qai cokoti vata na kedra ivolatukutuku; a sa yacana na “iVola i Ica.”\nNa Peleti Parasa ka ra a kauta mai Jerusalemi na tamata i Liai ena 600 B.K. E tiko kina “na ivola e lima i Mosese, … kei na dua na kedra itukutuku na Jiu mai na ivakatekivu, ka yaco sara ki na itekivu ni gauna ni lewa i Setekaia na tui Juta; kei na nodra parofisai tale ga na vei parofita yalosavasava” (1 Nifai 5:11–13). E levu na ka e tukuni ena peleti oqo e a tukuna ko Aisea kei ira e so tale na parofita ena ivolatabu, kei ira tale ga era sega ni parofita vakaivolatabu; e volai tu ena iVola i Momani.\nE tinikalima na tikina se iwasewase lelevu ni iVola i Momani, ka ra kilai tu, vakavo ga e dua, me ra ivola, dau vakayacani ga vei ira era a vola na iwase levu ni ivola. Na imatai ni wasewase (na imatai ni ono na ivola me yaco ki na iVola i Omanai) era vakadewataki kece mai na peleti lalai i Nifai. E dua na itukutuku vakacurumi e toka ena kedrau maliwa na iVola i Omanai kei na iVola i Mosaia, ka yacana na Vosa i Momani. Oqo na ivakamacala me semati rau vata na itukutuku mai na peleti lalai kei na nona ivakaleleka ni peleti lelevu ko Momani.\nIa na lewe ni ivola balavu duadua e loma, tekivu mai na iVola i Mosaia ki na iVola i Momani wase e 7, sa ivakadewa ni nona a vakalekalekataka ko Momani na itukutuku mai na peleti lelevu i Nifai. E a vola ko Moronai na luvei Momani na ivakacava ni Vola i Momani mai na wase e 8 ki na kena iotioti ni ivola. A tekivuna ena nona vakacavara na itukutuku ni bula i tamana, qai vakalekalekataka na kedra itukutuku na Jeretaiti, (me ivola i Ica) a qai vakuria tale yani e muri ena ivola ka vakatokai me ivola i Moronai.\nEna yabaki 421 S.K., a dregata vata na itukutuku tabu oqo ko Moronai, na iotioti ni parofita vaka Nifaiti ka dau ni tukutuku makawa ka vunitaka ena vukuna na Turaga, me na qai vakatakilai mai ena veisiga mai muri, me vaka sa tukuna oti na domo ni Kalou mai vei ira na Nona parofita makawa. Ko Moronai vata ga oqo, ka a sa tucake tale mai na mate, e a lesu tale mai ena yabaki 1823 S.K., mai sikova na parofita ko Josefa Simici ka a qai solia vua na peleti ceuti.\nMe baleta na itabataba oqo: Na draunipepa taumada ni ulutaga, ni se bera na draunipepa ni lewenivola, e tauri mai na peleti ka tiki ni itukutuku vakatabui. Na ivakamacala taumada sega ena matanivola kala, me vaka ena 1 Nifai kei na kena e tarava sara ga na Mosaia wase 9, era tiki talega ni itukutuku vakatabui. Na ivakamacala taumada ena matanivola kala, me vaka ena ulutaga ni iwase, era a sega ni tu taumada ena itukutuku ia era ivukevuke ni vuli ka ra biu me vakayagataki ena wiliwili.\nEra vakavuna na vei cala lalai e so ena ivola na veika era a se cala sara tiko ga mai ena vei itabatabaki ni iVola i Momani vaka Peretania sa oti. Era sa tiko ena itabatabaki oqo na veivakadodonutaki e kilikili kaya me vakaduavatataki kina kei na vei ivola taumada ni se bera na tabatabaki kei na vei tabatabaki taumada ka a vakadodonutaka na Parofita ko Josefa Simici.\nVunia na iDusidusi e Ra


NA VUNAU NI SORO 9 FOV - Ia e na kenai kawalu ni siga, - Bible Search\nNA VUNAU NI SORO 8 NA VUNAU NI SORO 10\nNA VUNAU NI SORO 9\nSa vosa vei Eroni ko Mosese me vakacabora nai soro eso, 1-7. Sa cabora na nonai soro ko Eroni, 8-14; kei na nodra i soro na tamata, 15-21. Sa vosavakalougatataki ira na tamata ko Eroni kei Mosese, 22,23. Sa vinakata ko Jiova, 24.\n1Ia e na kenai kawalu ni siga, sa kacivi Eroni kei iratou na luvena, kei ira na nodra qase na Isireli, ko Mosese; 2a sa kaya vei Eroni, Mo kauta e dua na luve ni pulumokau tagane mei soro ni valavala ca, ka dua na sipi tagane mei soro kama, sa sega na kena ca, ka vakacabora e na mata i Jiova. 3Ia mo vosa vei ira na Isireli, ka kaya, Mo ni kauta e dua na me mei soro ni valavala ca, ka dua na luve ni pulumokau, kei na lami, sa yabaki yadua ka sega na kena ca, mei soro kama; 4kei na pulumokau kei na sipi tagane mei madrali ni veivinakati, me cabori e na mata i Jiova; kei nai madrali laukana sa veiwaki vata kei na waiwai: ni na rairai vei kemuni e na siga oqo ko Jiova.\n5A ra sa kauta mai na ka ka vakarota ko Mosese ki na mata ni vale ni veitavaki; a ra sa toro voleka nai soqosoqo taucoko, ka tu e na mata i Jiova. 6A sa kaya ko Mosese, Oqo na ka sa vakarota ko Jiova mo ni cakava: ena qai rairai vei kemuni na serau i Jiova.\n7A sa kaya vei Eroni ko Mosese, Mo toro ki nai cabocabo-ni-soro, ka vakacabora na nomu i soro ni valavala ca, kei na nomu i soro kama, ka sorovaki iko kei ira na tamata: ka vakacabora na nodra i madrali na tamata, ka sorovaki ira: me vaka sa vakarota ko Jiova.\n8A sa la'ki torova nai cabocabo-ni-soro ko Eroni, ka vakamatea na luve ni pulumokau mei soro ni valavala ca, e na vukuna ga. 9A ra sa kauta vua na dra ko iratou na luve i Eroni: a sa tonia ko koya na nonai qaqalo e na dra, ka boroya kina na tutuna sa balavu cake e nai cabocabo-ni-soro, a sa sova yani na dra ki na vu ni cabocabo-ni-soro; 10ia na uro, kei na ivi, kei nai latikoso sa toka e cake ka toka era na yate, mai nai soro ni valavala ca, sa vakama ko koya e na dela ni cabocabo-ni-soro; me vaka ka vakarota vei Mosese ko Jiova. 11Ia na lewena kei na kulina sa vakama ko koya e na bukawaqa e nai bili ni tikotiko. 12A sa vakamatea ko koya nai soro kama; a ratou sa solia vua na dra ko iratou na luve i Eroni, a sa volita ko koya nai cabocabo-ni-soro, ka kureitaka kina na dra. 13A ratou sa solia vua nai soro kama, na tikina yadua, kei na uluna: a sa vakama ko koya e na dela ni cabocabo-ni-soro. 14A sa vuya ko koya na gacagaca kei na yavana, a sa vakama e dela ni soro kama e na dela ni cabocabo-ni-soro.\n15A sa qai kauta ko koya na nodra i madrali na tamata, ka taura na me, ko ya na nodra i soro ni valavala ca na tamata, ka vakamatea, a sa vakacabora mei soro ni valavala ca, me vaka na kena eliu. 16A sa kauta nai soro kama, ka cabora me vaka na kenai valavala. 17A sa kauta nai madrali laukana, a sa yakuta vakadua, a sa vakama e dela ni cabocabo-ni-soro, mei kuri ni soro kama vakamataka. 18A sa vakamatea na pulumokau kei na sipi tagane mei madrali ni veivinakati sa cabori, e na vukudra na tamata: ia ko iratou na luve i Eroni eratou sa solia vua na dra, a sa volita ko koya nai cabocabo-ni-soro, ka kureitaka kina na dra. 19Ia na uro ni pulumokau kei na sipi tagane, na buina uro, kei na uro sa ubia na gacagaca, kei na ivi, kei nai latikoso ni yate: 20ia eratou sa virikotora na uro ki na serena, a sa vakama ko koya na uro e na dela ni cabocabo-ni-soro: 21ia na sere drau kei na taba drau i matau sa yalovaka ko Eroni, mei soro sa yalovaki e na mata i Jiova; me vaka ka vakarota ko Mosese.\n22A sa dodoka yani na ligana ko Eroni vaka kivei ira na tamata, ka vosavakalougatataki ira, a sa lako sobu ni sa cabora oti nai soro ni valavala ca, kei nai soro kama, kei nai madrali ni veivinakati. 23A rau sa curu ki na vale ni veitavaki ko Mosese kei Eroni, ka curu tale ki tautuba, ka vosavakalougatataki ira na tamata: a sa rairai vei ira na tamata kecega na serau i Jiova.\n24A sa lako mai na bukawaqa mai na mata i Jiova, a sa kania nai soro kama kei na uro e na dela ni cabocabo-ni-soro: ia ni ra sa raica ko ira na tamata kecega, era sa kaila ka cuva vakatoboicu.


E iTukuni ga na iTalanoa me Baleti Noa kei na Waluvu?\nWILIKA ENA VOSA Afrikaans Albanian Amharic Arabic Armenian Azerbaijani Bislama Brazilian Sign Language Catalan Cebuano Chichewa Chin (Hakha) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Faroese Finnish Fon French Ga Georgian German Greek Gun Hebrew Hiligaynon Hungarian Iloko Indonesian Italian Japanese Kinyarwanda Kirghiz Kiribati Kirundi Kongo Korean Lingala Lithuanian Malagasy Malay Malayalam Myanmar Ndebele (Zimbabwe) Nepali Norwegian Nzema Persian Polish Portuguese (Brazil) Quechua (Cuzco) Romanian Russian Sango Serbian (Cyrillic) Serbian (Roman) Seychelles Creole Shona Sidama Sinhala Slovak Slovenian Spanish Sunda Swahili Swedish Tagalog Tatar Telugu Thai Tigrinya Turkish Twi Ukrainian Uzbek Uzbek (Roman) Valencian Vietnamese Welsh Yoruba vakaViti\nA yaco dina na Waluvu, e vakavuna na Kalou me vakarusai ira kina na tamata ca. Ia e tukuna vei Noa me tara e dua na waqa mera vakabulai kina na tamata vinaka kei ira na manumanu. (Vakatekivu 6:11-20) Eda rawa ni vakabauta ni yaco dina na Waluvu, ni volaitukutukutaki ena iVolatabu e “vakavuna na Kalou.”—2 Timoci 3:16.\niTalanoa dina se itukuni?\nCava e yaco kina na Waluvu?\nEra kila na tamata ni na yaco na Waluvu?\nE vakacava na irairai ni waqa e tara o Noa?\nE vakacava na balavu ni kena tara tiko na waqa?\niTalanoa buli kei na itukuni me baleta na Waluvu Levu\nE tukuni ena iVolatabu ni a bula dina o Noa, a yaco dina tale ga na Waluvu. E sega ni italanoa buli se itukuni ga.\nEra vakabauta na dauvola iVolatabu ni a bula dina o Noa. Kena ivakaraitaki, rau vola na daunitukutuku makawa o Esera kei Luke na yaca i Noa ena nodra iyatukawa na matanitu o Isireli. (1 Veigauna 1:4; Luke 3:36) Rau vola tale ga na dauvola Kosipeli o Maciu kei Luke, na ka e tukuna o Jisu me baleti Noa kei na Waluvu.—Maciu 24:37-39; Luke 17:26, 27.\nRau bau cavuti Noa na parofita o Isikeli kei Paula ni ivakaraitaki vinaka ni vakabauta, e turaga ivalavala dodonu tale ga. (Isikeli 14:14, 20; Iperiu 11:7) Ke sega ni bula dina o Noa, vakacava e ka vakayalomatua me rau uqeta me vakatotomuri na nona ivakaraitaki? Macala kina ni a bula dina o Noa kei na so na tagane kei na yalewa era vakabauta, qai ivakaraitaki vinaka meda vakatotomuria.—Iperiu 12:1; Jemesa 5:17.\nE volai sara ga ena iVolatabu eso na itukutuku matailalai me baleta na Waluvu. Ni vakamacalataki ena iVolatabu na itukutuku me baleta na Waluvu, a sega ni tekivutaki va qo: “Tikotiko kina ena dua na gauna” me vaka ga e dau rogoci tu ena italanoa buli. Ia e vakamatatataka na iVolatabu na yabaki, vula kei na siga era yaco kina eso na ka e sema tiko ina Waluvu. (Vakatekivu 7:11; 8:4, 13, 14) E tukuni tale ga kina na raba kei na balavu ni waqa e tara o Noa. (Vakatekivu 6:15) Na itukutuku qori e vakavotuya kina na iVolatabu ni yaco dina na Waluvu, sega ni itukuni ga.\nE tukuni ena iVolatabu ni bera na Waluvu, “e levu sara na ivakarau ca ni tamata.” (Vakatekivu 6:5) E tomana ni “sa qai ca ga o vuravura ena mata ni Kalou dina,” ni levu kina na itovo voravora kei na veiyacovi tawadodonu.—Vakatekivu 6:11; Juta 6, 7.\nE vakamacalataki ena iVolatabu ni levu na veika ca e yaco tu qo, era vakavuna na agilosi ca era biubiu mai lomalagi mera veiyacovi kei ira na yalewa. Era vakasucumi ira kina na Nefilimi, ra qai vakaleqa vakalevu nodra bula na kawatamata. (Vakatekivu 6:1, 2, 4) E vakatulewataka gona na Kalou me vakarusa kece na veika ca, mera vakabulai ga na tamata vinaka mera qai tauyavu vinaka tale e vuravura.—Vakatekivu 6:6, 7, 17.\nIo. E tukuna na Kalou vei Noa na ka ena yaco, e vakaroti koya tale ga me tara e dua na waqa me ratou vakabulai kina na nona vuvale kei ira na manumanu. (Vakatekivu 6:13, 14; 7:1-4) E vakasalataki ira na tamata o Noa ni vakarau yaco na veivakarusai, ia era sega ni vakarorogo. (2 Pita 2:5) E kaya na iVolatabu: “Era sega ni bau kauai me yacova ni tekivu na waluvu qai kuitaki ira kece.”—Maciu 24:37-39.\nE dua na tama ni kato levu e yasaiva, rauta ni 133 na mita na kena balavu, 22 na mita na kena raba, qai 13 na mita na kena cere. * E tara ena kau kofera, boroi tale ga na lomana kei na dagona ena drega loaloa. E tabatolu se tolu na kena iwasewase, vica toka na kena rumu. E vakatuba na babana, kei na dua na katubaleka e cake. E rairai vakalomana tiko na kena delavuvu me vakarawarawataka na drodro ni wai.—Vakatekivu 6:14-16.\nE sega ni tukuni qori ena iVolatabu, ia e rairai vicasagavulu na yabaki. Sa sivi toka na yabaki 500 o Noa qai sucu na nona ulumatua, e yabaki 600 ena gauna e yaco kina na Waluvu. *—Vakatekivu 5:32; 7:6.\nE tukuna na Kalou vei Noa me tara na waqa ni ratou sa uabula tu na luvena, ratou sa vakawati tale ga, qori e rauta toka ni 50 se 60 na yabaki. (Vakatekivu 6:14, 18) Na ivakadinadina qori, e rawa ni tukuni ni 40 se 50 na yabaki na tara ni waqa.\nSa duidui mai na iVolatabu na italanoa me baleta na Waluvu e veiyasai i vuravura, e levu ga e via tautauvata kei na itukutuku vakaivolatabu. Nira veiseyaki e vuravura taucoko na kawa i Noa, era rairai dau talanoataka na Waluvu. Yaco na gauna sa veisau qai duidui na ka e talanoataki. Vakasamataka mada e vica qo.\nNodra itukuni na kai Kirisi: Era vakaroti na tagane kei na yalewa era bula mai na Waluvu, mera vakatawai vuravura tale ena nodra viritaka e dakudra na vatu. Era na qai vuki na vatu qori me so kina na tagane kei na yalewa.\nNodra itukuni na lotu Idu: E vakasalataka e dua na tagane na ika ni na vakarusai ira na kawatamata na Waluvu. E vakaroti koya na ika me tara e dua na waqa. E sega ni rusa na tagane qori ena Waluvu ni dusimaka tiko na waqa na ika.\nNodra itukuni na kai Papiloni: Na tagane kei na yalewa rau bula mai na Waluvu erau vakaicovitaki me rau tawamate, rau na kalou tale ga.\nNodra itukuni mai Merika e Loma: E bula mai na Waluvu e dua na tagane, o watina kei ira na luvedrau, ra qai vuki na kena vo mera ika.\n^ para. 21 Ni vakamacalataki ena iVolatabu na ivakarau ni waqa e vakayagataki na kiupiti. E “dua na kiupiti ena ivakarau vakaIperiu e tautauvata ni 17.5 na idi (oya e 44.45 na sedimita).”—The Illustrated Bible Dictionary, Revised Edition, Part 3, tabana e 1635.\n^ para. 23 Me baleta na nodra yabaki ni bula eso me vakataki Noa, raica na ulutaga “Era a Bula Dede Dina O Ira ena Gauna Vakaivolatabu?” ena Vale ni Vakatawa, Tiseba 1, 2010.\nNa iVolatabu Saumi na Taro Vakaivolatabu Donu na iTukutuku Makawa iTukutuku Makawa & iVolatabu


E ‘Vakadonuya na Kalou’ na Nodra iSolisoli—Iperiu 11:4\nE ‘Vakadonuya na Kalou’ na Nodra iSolisoli\nTIKINA BIBI: iTukutuku makawa ni ituvatuva i Jiova me baleta na sokalou savasava\n1-3. (a) Na taro cava ena veivosakitaki? (b) Na va na tikina bibi cava ena sokalou savasava ena veivosakitaki? (Raica na imatai ni iyaloyalo.)\nE DIKEVI ira vinaka nona qelenisipi o Epeli qai dua na ka na nona susugi ira vinaka. Ia e sa na digia qo e vica mera vakamatei, mera cabori me isolisoli vua na Kalou. Vakacava ena vakadonuya o Jiova nona sokalou e dua e sega ni uasivi?\n2 E uqeti vakalou me vola na yapositolo o Paula me baleti Epeli: ‘E vakadonuya na Kalou na nona isolisoli.’ Ia o Jiova e sega ni vakadonuya na nei Keni. (Wilika Iperiu 11:4.) Eda na taroga kina eso na taro meda na veivosakitaka. Na cava e vakadonuya kina na Kalou na sokalou i Epeli, ia sega o Keni? Na cava eda rawa ni vulica ena ivakaraitaki i Keni, Epeli, kei na so tale era cavuti ena Iperiu wase 11? Na kena isau, ena kilai vinaka kina na ka e okati ena sokalou savasava.\n3 Nida veivosakitaka na ivakamacala lekaleka ni ka era yaco mai na gauna i Epeli me yaco ena gauna i Isikeli, vakasamataka e va na tikina bibi me vakadonuya kina na Kalou noda sokalou: Me sokaloutaki o Jiova, me vinaka duadua na ka e cabori, me vakadonuya na Kalou na ivakarau e caka kina, me savasava tale ga na inaki i koya e sokalou.\nVuna e Sega ni Vakadonui Kina na Sokalou i Keni\n4, 5. Na cava e vakatulewataka kina o Keni me vakacaboisoro vua na Kalou?\n4 Wilika Vakatekivu 4:2-5. E kila tu o Keni ni nona isolisoli ena sokaloutaki ga kina o Jiova. E levu na gauna e rawa ni vulici Jiova kina o Keni. De rau sa voleka ni yabaki 100 kei na tacina o Epeli ena gauna rau cabora kina nodrau isolisoli. * Ni rau tubu cake rau sa na kila tiko na were o Iteni, de rau raica tu mai vakayawa na kena bulabula. E macala ga ni rau na raica na jerupi ni duri tu ena kena icurucuru. (Vkte. 3:24) Sega ni vakatitiqataki ni rau sa na vakamacalataka nodrau itubutubu ni bulia o Jiova na ka kece, e duidui tale ga nona inaki taumada na Kalou me baleta na kawatamata ni vakatauvatani ena ka ratou sa sotava tiko, oya ni dua na siga eratou na mate. (Vkte. 1:24-28) Nona kila qori o Keni, e rairai vakatulewataka kina me vakacaboisoro vua na Kalou.\n5 Na cava tale e rairai uqeti Keni me cabora nona isoro? E sa parofisaitaka tu o Jiova ni na basika e dua na “kawa,” ena qaqia na ulu ni “gata” a temaki Ivi me digidigi cala. (Vkte. 3:4-6, 14, 15) Ni ulumatua o Keni, de a nanuma ni o koya ga na “kawa” yalataki ya. (Vkte. 4:1) O Jiova tale ga e se vosa tiko ga ena so na gauna vei ira na tamata ivalavala ca. Ni valavala ca oti mada ga o Atama, e se vosa tiko ga vua na Kalou ni vakayagataka na agilosi. (Vkte. 3:8-10) O Jiova tale ga a vosa vei Keni ni cabora oti nona isoro. (Vkte. 4:6) E matata kina vei Keni ni ganiti Jiova ga me sokaloutaki.\n6, 7. Vakacava e sega ni vinaka na isoro e cabora o Keni se na ivakarau e cakava kina? Vakamacalataka.\n6 Na cava ga e sega ni vakadonuya kina o Jiova na isoro e cabora o Keni? Vakacava e sega ni vinaka sara na nona isolisoli? E sega ni tukuna na iVolatabu. E tukuni ga ni kauta mai o Keni na “vuaniqele.” A qai vakaraitaka malua o Jiova ena Lawa a soli vei Mosese ni vakadonui na isoro va qori. (Tiko 15:8, 9) Vakasamataka tale ga na ituvaki. Ena gauna qori, e se laukana ga kina na ka e tubu mai na qele. (Vkte. 1:29) Ni cudruva tu na Kalou na qele ena taudaku i Iteni, e bunoca kina o Keni na ka me na cabora. (Vkte. 3:17-19) E cabora na kakana e bulabula, e dredre na kena rawati! Ia e se sega ga ni vakadonuya o Jiova.\n7 Vakacava a leqa na ivakarau ni kena cabori na isolisoli qo? E cala na iwalewale e cabora kina o Keni? Sega. Na vuna? Ni gauna e sega ni vakadonuya kina o Jiova na ka e cabora, a sega ni vakacala na ivakarau a cabori kina. E sega tale ga ni cavuti na ivalavala erau vakacaboisoro kina o Keni kei Epeli. Na cava ga e leqa?\nSega ni donu na inaki i Keni (Raica na parakaravu e 8, 9)\n8, 9. (a) Na cava e sega ni vakadonui Keni kina o Jiova se na ka e cabora? (b) Na tikina cava o raica ni bibi me baleta na ivolatukutuku i Keni kei Epeli ena iVolatabu?\n8 Na vosa uqeti vakalou i Paula e dusia ni sega ni savasava na inaki e cabora kina o Keni na nona isoro. E lailai nona vakabauta. (Iper. 11:4; 1 Joni 3:11, 12) Oya na vuna e sega ni ciqoma kina o Jiova na nona isoro, e sega tale ga ni vakadonui Keni. (Vkte. 4:5-8) E Tama dauloloma o Jiova, e saga me vakadodonutaki luvena vakayalovinaka. Ia o Keni e vaka sara ga e tavia laivi na liga i Jiova. Na lomai Keni e solega tu na cakacaka ni yago ivalavala ca, me vaka na “veicati, veivala, vuvu.” (Kala. 5:19, 20) Na ca ni lomai Keni e vakaleqa na sokalou e sa bau vinaka toka. Eda vulica ena nona ivakaraitaki ni levu tale na ka e vauci ena sokalou savasava.\n9 Eda kila ena iVolatabu e levu na ka me baleti Keni—eda rogoca ni vosa vua o Jiova, eda wilika kina na ka e tukuna o Keni, eda vulica mada ga na yacadratou na luvena kei na so na ka ratou cakava. (Vkte. 4:17-24) E sega ni volatukutukutaki ni vakaluveni o Epeli, e sega tale ga ni maroroi ena iVolatabu na ka a tukuna. Ia e se vosa tiko ga vei keda nikua ena ka e cakava. Ena sala cava?\nVakaraitaka o Epeli na iVakarau ni Sokalou Savasava\n10. E ivakaraitaki vinaka vakacava o Epeli ena sokalou savasava?\n10 E vakacaboisoro o Epeli vei Jiova, e kila ni ganiti Jiova duadua ga me sokaloutaki. E vinaka duadua na nona isolisoli, ni digia na “eso na imatai ni nona sipi.” E sega ni volatukutukutaki ke a cabora na isoro ena icabocabonisoro se sega, ia a vakadonui na ivakarau e cabora kina. Na ka ga e duidui kina vakalevu oya na inaki e cakava kina. Qo na ivakaraitaki eda se vuli tiko ga kina ni oti e ono vakacaca na udolu na yabaki. E uqeti Epeli nona vakabauta na Kalou kei na nona taleitaka na ivakatagedegede dodonu i Jiova. Eda kila vakacava?\nVakaraitaka o Epeli e va na tikina bibi e vinakati ena sokalou savasava (Raica na parakaravu e 10)\n11. Na cava e tukuna kina o Jisu ni yalododonu o Epeli?\n11 Kena imatai, ni kilai Epeli vinaka o Jisu, vakasamataka mada na ka e tukuna me baleti koya. A bula tu mai lomalagi o Jisu ni se bula tiko o Epeli. E kauaitaka dina o Jisu na luvei Atama qo. (Vkai. 8:22, 30, 31; Joni 8:58; Kolo. 1:15, 16) E soli ivakadinadina gona o Jisu ena gauna e vakamacalataki Epeli tiko kina ni turaga yalododonu. (Maciu 23:35) O koya e yalododonu e kila ni o Jiova e dodonu me vakarautaka na ivakatagedegede ni ka e donu kei na ka e cala. E okati tale ga kina na ka e kaya kei na nona itovo ni duavata kei na ivakatagedegede qori. (Vakatauvatana Luke 1:5, 6.) E taura na gauna me qai kilai e dua ni yalododonu. Ni bera gona ni vakacaboisoro vua na Kalou, de a kilai tu o Epeli me dua e muria na ivakatagedegede i Jiova. Sa na bau dredre mada ga vua ni sega ni veiuqeti ena ka vinaka o Keni, ni ca na lomana. (1 Joni 3:12) E talaidredre o tinai Epeli ena ivakaro matata ni Kalou, e vorati Jiova tale ga o tamana, ni via vakatulewataka ga vakataki koya na ka e vinaka se ca. (Vkte. 2:16, 17; 3:6) Sa bau yaloqaqa dina o Epeli me duidui nona vakatulewa ni vakatauvatani kei ratou nona vuvale!\n12. Na cava e dua na tikina bibi erau duidui kina o Keni kei Epeli?\n12 Dikeva mada qo na nona sema na yapositolo o Paula na vakabauta kei na yalododonu. E vola o Paula, “Ena vakabauta i Epeli e cabora kina vua na Kalou na isoro e uasivia na nei Keni, qai vakadinadinataki vua ni yalododonu ena vuku ni vakabauta qo.” (Iper. 11:4) E dusia na vosa i Paula ni uqeti Epeli na dei ni nona vakabauti Jiova mai vu ni lomana kei na iwalewale e dau cakava kina na ka na Kalou.\n13. Na cava eda vulica vei Epeli?\n13 Eda vulica ena ivakaraitaki i Epeli ni na savasava ga na sokalou ke vinaka na inaki ni lomada, oya noda vakabauti Jiova mai vu ni lomada da qai duavata kei na nona ivakatagedegede dodonu. Eda vulica tale ga ni okati e levu tale na ka ena sokalou savasava. E okati kina noda ivakarau ni bula taucoko.\nEra Muria na Peteriaki\n14. Na cava e vakadonuya kina o Jiova na ka e cabora o Noa, Eparama kei Jekope?\n14 O Epeli na imatai ni tamata ivalavala ca me sokalou savasava vei Jiova, ia eso tale era qai tomani koya. Na yapositolo o Paula e cavuti ira e vakadonuya o Jiova nodra sokalou—me vakataki Noa, Eparama, kei Jekope. (Wilika Iperiu 11:7, 8, 17-21.) Ena nodratou gauna, eratou cabora vei Jiova nodratou isoro qai vakadonuya na Kalou na nodratou isolisoli. Na vuna? Ni ratou cakava e levu tale na ka ena nodratou sokalou, eratou muria tale ga na ka kece e vinakati ena sokalou savasava. Dikeva mada nodratou ivakaraitaki.\nE matata na ka eda vulica ena vakacaboisoro i Noa (Raica na parakaravu e 15, 16)\n15, 16. E muria vakacava o Noa na va na tikina bibi e vinakati ena sokalou savasava?\n15 A sucu o Noa ni oti e 126 na yabaki na mate i Atama; e tubu cake ena vuravura e takalevu kina na sokalou lasu. * (Vkte. 6:11) Vei ira kece na vuvale era bula ni bera na Waluvu, o Jiova e vakadonuya ga na nodratou sokalou na vuvale i Noa. (2 Pita 2:5) Ni oti na Waluvu, e vinakata o Noa me tara e dua na icabocabonisoro me cabori kina na isoro vei Jiova, qo na kena imatai me cavuti vakamatata ena iVolatabu. Na ka e cakava qori mai vu ni lomana, e vakamatatataka kina ina nona vuvale kei na vo ni kawatamata era na basika mai na nona yatukawa, ni ganiti Jiova duadua ga me sokaloutaki. Vei ira kece na manumanu era tu me cabori, e digia o Noa “eso na manumanu savasava kei na manumanuvuka savasava.” (Vkte. 8:20) Qo e isoro vinaka duadua ni okata sara ga o Jiova me savasava.—Vkte. 7:2.\n16 E cabora na isoro kama qo o Noa ena icabocabonisoro e tara. Vakacava a vakadonui na ivakarau ni sokalou qo? Io. E tukuni ena iVolatabu ni talei vei Jiova na iboi ni ka e cabori, e qai vakalougatataki Noa kei ratou na luvena tagane. (Vkte. 8:21; 9:1) Ia na vuna bibi e vakadonuya kina o Jiova na isoro oya ni donu na kena inaki. E dua tale na ivakaraitaki ni nona vakabauti Jiova dei o Noa kei na ka e cakava oya na isoro. Ni dau talairawarawa vei Jiova kei na nona ivakatagedegede, e kaya kina na iVolatabu ni “dau lako vata kei na Kalou dina” o Noa. E mani vakatokai kina me turaga yalododonu.—Vkte. 6:9; Isik. 14:14; Iper. 11:7.\n17, 18. E muria vakacava o Eparama na va na tikina bibi e vinakati ena sokalou savasava?\n17 E maliwai ira na sokalou lasu o Eparama. E vakaitikotiko ena koro o Uri, e kilai levu kina e dua na valenisoro e sokaloutaki kina na kalou vula o Nanna. * A qaravi kalou lasu mada ga ena dua na gauna na tamai Eparama. (Josua 24:2) Ia e vakatulewataka o Eparama me qaravi Jiova. De a vakavulici koya o Semi e dua na luvei Noa me baleta na Kalou dina. Erau a bula vata me 150 na yabaki.\n18 E ivakarau ni nona bula o Eparama me dau cabora e levu na isoro. Ia e dau caka vakatabakidua ga vei koya e ganita me sokaloutaki, o Jiova. (Vkte. 12:8; 13:18; 15:8-10) Vakacava a tu vakarau o Eparama me cabora vei Jiova na isolisoli e vinaka duadua? E saumi vinaka qori ena nona yalorawarawa o Eparama me cabori luvena lomani o Aisake. Qori sara ga na gauna e vakamatatataka kina o Jiova na ivakarau ni vakacaboisoro me cakava o Eparama. (Vkte. 22:1, 2) E yalorawarawa me muria na ka kece e dusimaki kina. O Jiova ga e qai tarovi koya me kua ni vakamatei luvena. (Vkte. 22:9-12) E vakadonuya o Jiova na nona sokalou ni savasava na inaki e cabori kina. E vola o Paula, “E vakabauti Jiova o Eparama, oya na vuna e okati kina me yalododonu.”—Roma 4:3.\niVakaraitaki vinaka ena nona vuvale o Jekope (Raica na parakaravu e 19, 20)\n19, 20. E muria vakacava o Jekope na va na tikina bibi e vinakati ena sokalou savasava?\n19 Levu na gauna a tu mai Kenani o Jekope, na vanua e yalataka o Jiova vei Eparama kei ira nona kawa. (Vkte. 17:1, 8) Na levu ni sokalou vakasisila e kea, e tukuna kina o Jiova ni na ‘luaraki ira na lewenivanua na vanua.’ (Vunau 18:24, 25) E biubiu o Jekope ni sa yabaki 77, e vakawati, qai lesu tale i Kenani kei na nona vuvale levu. (Vkte. 28:1, 2; 33:18) Ia era vakamuai ena sokalou lasu eso na nona lewenivuvale. E dei ga o Jekope me gole i Peceli me vaka e tukuna vua o Jiova, e lai tara kina e dua na icabocabonisoro. A tukuna taumada vei ira na lewe ni nona vuvale: “Ni biuta laivi na kalou tani era tiko vei kemuni, vakasavasavataki kemuni.” E qai muria ena yalodina na ka a vakaroti kina.—Vkte. 35:1-7.\n20 E levu na icabocabonisoro e tara o Jekope ena Vanua Yalataki, ia e dau sokaloutaki Jiova duadua ga. (Vkte. 35:14; 46:1) Na vinaka ni nona isoro, na ivakarau ni nona sokaloutaka na Kalou, kei na nona inaki, e kaya kina na iVolatabu ni turaga “yalododonu,” qo e dusia e dua e vakadonuya na Kalou. (Vkte. 25:27) Ena nona bula taucoko, e ivakaraitaki vinaka duadua o Jekope ina matanitu o Isireli. Na matanitu qo ena cadra mai na nona kawa.—Vkte. 35:9-12.\n21. Na cava eda vulica ena nodratou ivakaraitaki na peteriaki me baleta na sokalou savasava?\n21 Na cava eda vulica ena nodratou ivakaraitaki na peteriaki me baleta na sokalou savasava? Eda maliwai ira tale ga eso me vakataki ira na lewe ni noda vuvale, era rawa ni vakawelei keda ena noda qaravi Jiova vakatabakidua. Meda vorata qori, e bibi me dei noda vakabauti Jiova, meda vakadeitaka tale ga ni vinaka duadua nona ivakatagedegede dodonu. Eda vakaraitaka noda vakabauta nida talairawarawa vei Jiova, nida vakayagataka vakalevu tale ga noda gauna, kaukaua, kei na noda iyau meda qaravi koya kina. (Maciu 22:37-40; 1 Kor. 10:31) E veivakayaloqaqataki dina meda kila ni na okati keda o Jiova meda yalododonu nida sokaloutaki koya ena noda vinaka taucoko, ena sala e vinakata kei na inaki savasava!—Wilika Jemesa 2:18-24.\nNa Matanitu e Yalataki ina Sokalou Savasava\n22-24. Nira vakacaboisoro na Isireli, e vakabibitaki vakacava ena Lawa o koya me sokaloutaki, na ka vinaka duadua me cabori kei na ivakarau e caka kina?\n22 E vakarautaka o Jiova na lawa vei ira na kawa i Jekope, mera vakadeitaka kina na ka e vinakata. Ke ra talairawarawa vei Jiova, era na nona “iyau talei,” nona “matanitu tabu” tale ga. (Lako 19:5, 6) Dikeva mada qo na va na tikina bibi e vakadreti ena Lawa me baleta na sokalou savasava.\n23 E vakamatatataka o Jiova o cei mera sokaloutaka na Isireli. E tukuna o Jiova: “Me kua ni dua tale na nomu kalou, o yau duadua ga.” (Lako 20:3-5) Na isoro mera cabora, me ka vinaka duadua. Kena ivakaraitaki, na manumanu mera cabora me kua ni vakaleqai e dua na tikina, me vinaka tale ga. (Vunau 1:3; Vkru. 15:21; vakatauvatana Malakai 1:6-8.) E yaga vei ira na Livai na isolisoli e cabori vei Jiova, ia era dui cabora tale ga na nodra isoro. Na ka era solia me kau mai “na isolisoli vinaka duadua [e] soli” vei ira. (Tiko 18:29) Me baleta na ivakarau ni nodra sokalou, era dusimaki vakamatata na Isireli ena ka mera cabora, na vanua me cabori kina kei na sala me cabori kina vei Jiova. E vakarautaki e sivia e 600 na lawa me baleta nodra itovo, e tukuni tale ga vei ira: “Moni qarauna vinaka moni cakava na ka me vaka e vakaroti kemuni kina o Jiova na nomuni Kalou. Moni kua ni gole ina imatau se na imawi.”—Vkru. 5:32.\n24 Vakacava e bibi dina na vanua mera vakacaboisoro kina na Isireli? Io. E vakaroti ira nona tamata o Jiova mera tara na valeniveitavaki me vakayacori kina na sokalou savasava. (Lako 40:1-3, 29, 34) Ena gauna ya ke ra vinakata na Isireli me vakadonuya na Kalou na nodra isoro, mera na kauta ina valeniveitavaki. *—Vkru. 12:17, 18.\n25. Na cava e bibi duadua ena vakacaboisoro? Vakamacalataka.\n25 Ia e bibi duadua na inaki ni nodra vakacaboisoro na Isireli! E vinakati me uqeti ira nodra lomani Jiova mai vu ni lomadra kei na nona ivakatagedegede. (Wilika Vakarua 6:4-6.) Ke ra cakava qori baleta ga ni vinakati vei ira, ena sega ni vakadonuya o Jiova. (Aisea 1:10-13) E vakaraitaka o Jiova ni na sega ni vakacalai ena veiqaravi e caka tu ga vakarairai ni kaya: O ira na “na tamata qo . . . era rokovi au ena tebenigusudra, ia na lomadra e yawa sara vei au.”—Aisea 29:13.\nSokalou ena Valenisoro\n26. Na cava na inaki taumada ni valenisoro e tara o Solomoni?\n26 Ni oti e vica vata na drau na yabaki nodra tawana na Vanua Yalataki na Isireli, a qai tara o Tui Solomoni e dua na vanua ni sokalou savasava e totoka sara mai na valeniveitavaki. (1 Tui 7:51; 2 Vei. 3:1, 6, 7) Ni dau cabori taumada na isoro ena valenisoro qo, o Jiova duadua ga e sokaloutaki. E cabora o Solomoni kei ira nona tamata e levu na isoro vinaka ena ivakarau e cavuti ena Lawa ni Kalou. (1 Tui 8:63) Dua na ka na levu ni iyau e vakayagataki kei na levu ni isoro e cabori kina, ia na ka kece qori e sega ni yaga me vakadonuya o Jiova na sokalou. Na ka ga e bibi na nodra inaki na cabora na isolisoli. Qori sara ga na ka e vakabibitaka o Solomoni ena vakatabui ni valenisoro. E kaya: ‘Me taucoko na lomamuni vei Jiova na noda Kalou ni oni muria tiko na nona lawa, oni vakayacora tale ga na nona ivakaro me vaka ena siga qo.’—1 Tui 8:57-61.\n27. Na cava era cakava na tui ni Isireli kei ira na kena lewenivanua? Cava e cakava kina o Jiova?\n27 E rarawataki nira sega ni qai muria tiko ga na Isireli na ivakasala vuku ni tui. Era sega ni cakava na ka bibi e vinakati ena sokalou savasava. Era vakalaiva na tui ni Isireli kei ira na lewenivanua me vakaleqai na lomadra, era sega ni vakabauti Jiova, era biuta tale ga na nona ivakatagedegede dodonu. Ia ena yalololoma i Jiova, e dau talai ira na nona parofita ena levu na gauna mera veivakadodonutaki ra qai vakasalataki ira na Isireli ena ca ni nodra itovo. (Jere. 7:13-15, 23-26) Dua vei ira na parofita qori na turaga yalodina o Isikeli. A bula ena gauna e dredre kina na sokalou savasava.\nRaica o Isikeli na Vakaleqai ni Sokalou Savasava\n28, 29. Na cava eda kila me baleti Isikeli? (Raica na kato “O Isikeli—Gauna a Bula Kina.”)\n28 E kila vinaka o Isikeli na sokalou ena valenisoro e tara o Solomoni. Ni bete o tamana, ena tiko tale ga na gauna me veiqaravi kina ena valenisoro. (Isik. 1:3) Ena marautaka mada ga nona bula ni se gone. E macala ga ni na vakavulici koya o tamana ena veika me baleti Jiova kei na Lawa. Ni qai sucu mada ga o Isikeli sa tu ena valenisoro “na ivola ni Lawa.” * Ni se veiliutaki na tui vinaka o Josaia, e uqeti koya na ka e rogoca, e mani saga me uqeta na sokalou savasava.—2 Tui 22:8-13.\nE macala ga ni na vakavulici Isikeli o tamana ena veika me baleti Jiova kei na Lawa (Raica na parakaravu e 28)\nKATO NI VEIVAKAVULICI 2B: O Isikeli Gauna a Bula Kina\n29 E vakayacora o Isikeli na va na tikina bibi e vinakati ena sokalou savasava me vakataki ira ga na tagane yalodina era bula ni bera nona gauna. Eda kila ena ivola i Isikeli ni dau qaravi Jiova vakatabakidua, dau solia nona vinaka kece, qai talairawarawa ena ka kece e vinakata vua o Jiova. E cakava kece qori o Isikeli ni uqeti koya nona vakabauta mai vu ni lomana. Era sega ni va qori e levu era a bula vata mai. Ni tubu cake tiko o Isikeli e dau rogoca na parofisai i Jeremaia. A tekivuna o Jeremaia nona cakacaka ena 647 B.G.V., e guta tale ga nona veivakasalataki ena lewa ena qai tauca o Jiova.\nKATO NI VEIVAKAVULICI 2A: Kilai na Parofisai i Isikeli\n30. (a) Na cava e kilai ena parofisai i Isikeli? (b) Na cava na parofisai? Meda raica tale ga vakacava na kena e parofisaitaka o Isikeli? (Raica na kato “Kilai na Parofisai i Isikeli.”)\n30 E laurai ena ivola uqeti vakalou i Isikeli na nodra sa sega ni qarava na Kalou na nona dauveiqaravi. (Wilika Isikeli 8:6.) Ni totogitaki Juta o Jiova, o Isikeli e dua vei ira na kau vakavesu i Papiloni. (2 Tui 24:11-17) A kaivesu, ia e sega ni totogitaki. E lesia o Jiova na itavi me na vakayacora vei ira nona tamata era kau vakavesu. Na raivotu kei na parofisai vakatubuqoroqoro era volai ena Isikeli e dusia na kena vakalesui mai na sokalou savasava i Jerusalemi. Eda na kila tale ga na gauna ena qai vakalesui taucoko mai kina na sokalou savasava vei ira na lomani Jiova.\n31. Na cava eda na vulica ena ivola qo?\n31 Eda na vulica ena iwasewase tarava na itikotiko vakalomalagi i Jiova, na kena vakadukadukalitaki na sokalou savasava, nona vakalesui ira mai nona tamata, nona taqomaki ira kei na nodra sokaloutaki Jiova kece na kawatamata ena dua na gauna mai qo. Eda na dikeva ena wase tarava na imatai ni raivotu e volatukutukutaka o Isikeli. Eda na raitayaloyalotaki Jiova kina kei na nona isoqosoqo vakalomalagi. Qori e vakabibitaka na vuna e ganiti koya ga kina na sokalou savasava.\n^ para. 4 De dua a kunekunetaki o Epeli ni oti ga vakalailai nodrau cemuri mai Iteni o Atama kei Ivi. (Vkte. 4:1, 2) E tukuni ena Vakatekivu 4:25 ni lesi Seci na Kalou “me isosomi kei Epeli.” Sa yabaki 130 o Atama qai sucu o Seci, ni vakamatei oti o Epeli. (Vkte. 5:3) Koya gona sa na rairai yabaki 100 o Epeli ena gauna e vakamatei koya kina o Keni.\n^ para. 15 E kaya na Vakatekivu 4:26 me baleta na gauna i Inosi na makubui Atama, nira qai “kaciva na tamata na yaca i Jiova.” Ia era cakava qori ena veibeci, era rairai sema na yaca i Jiova ina matakau.\n^ para. 17 Na kalou tagane o Nanna a kilai tale ga ena yaca Sin. E levu na kalou era sokaloutaka na lewe i Uri, ia na valenisoro kei na icabocabonisoro e sokaloutaki kina vakalevu o Sin.\n^ para. 24 Ni sa kau tani mai na valeniveitavaki na Kato tabu, e rairai dusia ni sa vakadonuya o Jiova eso tale na vanua e rawa ni cabori kina na isoro.—1 Sam. 4:3, 11; 7:7-9; 10:8; 11:14, 15; 16:4, 5; 1 Vei. 21:26-30.\n^ para. 28 E kena irairai ni tekivu parofisai o Isikeli ni sa yabaki 30, qo ena 613 B.G.V. De a sucu o koya rauta na 643 B.G.V. (Isik. 1:1) E tekivu veiliutaki o Josaia ena 659 B.G.V., ia voleka na ika18 ni yabaki ni nona veiliutaki, se rauta na 642-641 B.G.V a kune kina na ivola ni Lawa, de dua na kena ilavelave taumada.\nNa cava e sega ni vakadonuya kina o Jiova na sokalou i Keni, ia e vakadonuya na nei Epeli?\nNa cava o vulica me baleta na sokalou savasava vei ratou na peteriaki?\nNa iwasewase cava o vakanamata kina mo vulica?\niMeli iMeli E ‘Vakadonuya na Kalou’ na Nodra iSolisoli\nrr wase 2 t. 15-26


The Fiji Times Online | Nai Lalakai Online | Taro i vakasala: Gavoka\nTaro i vakasala: Gavoka VILIAME GAVOKA | Monday, August 7, 2017\nENA noda veiwasei ena macawa oqo, me baleta na veivakailavotaki ni kawa iTaukei, au gadreva me?u vakabibitaka meda kakua ni yalana noda vaqara i vakasala; ka me titobu ka rabailevu na noda rai ka kakua na vakusakusa.\nE vuna na noqu veiwasei tiko ena tikina oqo baleta ni sega sara ga kivei keda na kila, ka dredre talega meda kunei ira o ira era kila.\nEda curumi ira na vei vale ni volavola, ia, eda na kunea nida veipasitaki mai vei ira o ira eda nuitaki ira mera vukei keda ena noda vakabauta ni tiko vei ira na kila. Ia, meda kakua ni guce.\nE dua na tikina ena veivuke, oya, au sa vakatututaka tiko e loma ni Palimedi me dua na Minisitiri me vakatokai ena yaca, Ministry for the Economic Empowerment of the iTaukei.\nAu sa vakaraitaka oti na tikina oqo ena dua na veiwasei vakaoqo ena vica na gauna sa oti. Na minisitiri oqo ena vakatabaki dua sara ga kina na veika vakabisinisi baleti keda, ka ra lewena na kena dau dina, oya o ira na noda gone, se na kena dau mai na veimatatamata e da bula vata tu.\nO ira oqo mera tu vakarau ena veiqaravi kivei keda ena noda bula vakabisinisi.\nE vakaraitaka tiko na matanitu ni sa vitu na yabaki veitarataravi na tubu vakailavo ni noda matanitu ka dau vakatokai me ?economic growth?, ka da raica sara tiko ga ena veisiga, ia, eda taroga, se e vica mada e vakailavotaki keda tiko na kawa itaukei.\nEna macawa sa oti, e a dolavi kina e dua na i qaqi ni livaliva (biomass) e Navutu, Nadroga, ka tara ena $92 na milioni.\nE vakaitamera na bisinisi oqo ka dodonu me veisautaka sara na nodra vakailavotaki o ira na wekada taukei.\nAu a taroga e Palimedi se cava e soli wale kina e 25 na pasede ena sea ena bisinisi oqo kivei Tropic Woods, ka sega kivei ira na i taukei ni qele.\nEra a mani gadreva na i taukei ni qele me vakadikeva na veika vakabisinisi e tarai ira ko iratou na lewe ni komiti ni Palimedi ena i yau bula (Committee on Natural Resources), ia, e sega ni vakatarai vakaPalimedi na kerekere oqo.\nEna noqu tikina e Cuvu, Nadroga, e dabe tiko kina e dua na otela vakaitamera, ka ratou vakasea kina na i taukei ni qele, ka nodratou talega e 3 na pasede na ?gross receipts?; oya eratou wasei ena i lavo kecega e rawata ena veisiga na otela. E dodonu me vakatalega oya ena i qaqi ni livaliva e Navutu.\nE dodonu me vakatalega oya na veibisinisi kece era dabe ena noda qele.\nNa ka eda raica eke ni sa rui totolo na noda vakadonuya na veika oqo, se e sega ga kivei keda na kila.\nEna vica na vanua au veitalanoa kina, au rogoca ni o ira sara ga na noda gone vakaitutu era mai vakusakusataki keda tiko meda vakadonuya na vei projects vakaoqo. Ena dua na koro, e a taroga e dua na turaga me vakamacalataki na veika vakailavo e mai vakaraitaki tiko; ka qai tarogi koya mai na vakailesilesi, se na cava e via kila kina!\nO koya oqo au vakabibitaka tiko kina meda kua ni vakusakusa; tukituki ena veivale ni volavola kece, wili kina kivei keimami e Palimedi, me yacova ni koni sa vakadeitaka sara ni sa donu vinaka na veika kece.\nO koya talega oqo au cauraka tiko kina me dua na minisitiri ni veivakailavotaki ni kawa itaukei.